(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡςΗ΄

Δευτέρα, 30 Σεπτεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας του Βουλευτή κ. Δ. Καιρίδη, σελ.
2. Η Ειδική Μόνιμη Επιτροπή Προστασίας Περιβάλλοντος για την Α' Σύνοδο της Κ' Βουλευτικής Περιόδου, σύμφωνα με το άρθρο 42Α παρ. 6 του Κανονισμού της Βουλής, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:, σελ.
 α) Προς τον Υπουργό Εθνικής Οικονομίας και Οικονομικών με θέμα: «Κρατικοποίηση της «ΔΕΠΑ Εμπορίας Α.Ε.» μέσω αγοράς από το «ΤΑΙΠΕΔ», σελ.
 β) Προς την Υπουργό Τουρισμού με θέμα: « Έλλειψη σχεδίου και στρατηγικής για τη προβολή της ελληνικής γαστρονομίας - Ακατανόητη η άρνηση επέκτασης της συνεργασίας του ΕΟΤ με τον Οδηγό Μichelin και σε άλλες περιοχές της χώρας μας»., σελ.
 γ) Προς τον Υπουργό Περιβάλλοντος και Ενέργειας:, σελ.
 i. με θέμα: «Για το έργο της ηλεκτρικής διασύνδεσης Χανίων- Δαμάστας», σελ.
 ii. με θέμα: «Χωρίς την ολοκλήρωση των Θαλάσσιων Χωροταξικών Σχεδίων προχωράει η κυβέρνηση στα Υπεράκτια Αιολικά Πάρκα», σελ.
 iii. με θέμα: «Τεράστια προβλήματα στελέχωσης και λειτουργίας της Δασικής Υπηρεσίας», σελ.
 δ) Προς τον Υπουργό Προστασίας του Πολίτη με θέμα: «Αναδιάρθρωση αστυνομικών υπηρεσιών Περιφέρειας Ηπείρου». , σελ.
 ε) Προς τον Υπουργό Κλιματικής Κρίσης και Πολιτικής Προστασίας με θέμα: «Να δοθούν άμεσες λύσεις στα προβλήματα των σεισμοπλήκτων στο Aρκαλοχώρι», σελ.
 στ) Προς τον Υπουργό Παιδείας, Θρησκευμάτων και Αθλητισμού με θέμα: « Άμεση ανάγκη στελέχωσης των σχολικών μονάδων πρωτοβάθμιας και δευτεροβάθμιας εκπαίδευσης του Δήμου Σφακίων», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου: Οι Υπουργοί Υποδομών και Μεταφορών, Εθνικής Οικονομίας και Οικονομικών, Εσωτερικών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης και Κλιματικής Κρίσης και Πολιτικής Προστασίας κατέθεσαν στις 27.9.2024 σχέδιο νόμου: «Κύρωση Σύμβασης Παραχώρησης Υπηρεσιών για τη χρηματοδότηση, λειτουργία, συντήρηση και εκμετάλλευση της Αττικής Οδού», σελ.

ΠΡΟΕΔΡΕΥΩΝ

ΠΛΑΚΙΩΤΑΚΗΣ Ι. ,σελ.

ΟΜΙΛΗΤΕΣ

Α. Επί διαδικαστικού θέματος:

 ΚΩΝΣΤΑΝΤΟΠΟΥΛΟΥ Ζ. , σελ.
 ΠΛΑΚΙΩΤΑΚΗΣ Ι. , σελ.

Β. Επί των επικαίρων ερωτήσεων:

 ΒΟΛΟΥΔΑΚΗ Σ. , σελ.
 ΒΡΕΤΤΟΣ Ν. , σελ.
 ΔΗΜΑΣ Χ. , σελ.
 ΖΑΜΠΑΡΑΣ Μ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΚΡΗ Ζ. , σελ.
 ΝΙΚΗΤΙΑΔΗΣ Γ. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΡΑΠΤΗ Ε. , σελ.
 ΣΔΟΥΚΟΥ Α. , σελ.
 ΣΚΥΛΑΚΑΚΗΣ Θ. , σελ.
 ΣΥΝΤΥΧΑΚΗΣ Ε. , σελ.
 ΤΡΙΑΝΤΟΠΟΥΛΟΣ Χ. , σελ.
 ΤΣΙΜΑΡΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΗ΄

Δευτέρα 30 Σεπτεμβρίου 2024

Αθήνα, σήμερα στις 30 Σεπτεμβρίου 2024, ημέρα Δευτέρα και ώρα 15**.**06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ**. ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα για τις επίκαιρες ερωτήσεις που θα συζητηθούν στη σημερινή συνεδρίαση.

Ξεκινάμε με την έβδομη με αριθμό 1404/19-9-2024 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΝΙΚΗ» κ. Νικολάου Βρεττού προς τον Υπουργό Εθνικής Οικονομίας και Οικονομικών με θέμα: «Κρατικοποίηση της «ΔΕΠΑ Εμπορίας Α.Ε.» μέσω αγοράς από το «ΤΑΙΠΕΔ».

Παρακαλώ, κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υφυπουργέ, σύμφωνα με δημοσιεύματα από έγκριτες πηγές στον ελληνικό Τύπο, εδώ και ένα εύλογο χρονικό διάστημα η εταιρεία «HELLENIQ ENERGY» η οποία ελέγχει το 35% της «ΔΕΠΑ ΕΜΠΟΡΙΑΣ Α.Ε.» σκοπεύει να πουλήσει το ποσοστό της στη «ΔΕΠΑ ΕΜΠΟΡΙΑΣ Α.Ε.», το υπόλοιπο 65% της οποίας ελέγχεται από το ΤΑΙΠΕΔ.

Πρόσφατο δημοσίευμα στον «ΟΙΚΟΝΟΜΙΚΟ ΤΑΧΥΔΡΟΜΟ» και σε άλλα αξιόπιστα έντυπα αναφέρει ότι εξετάζονται οι τελευταίες λεπτομέρειες για τη συμφωνία αγοραπωλησίας από τους ίδιους τους μετόχους της «ΔΕΠΑ ΕΜΠΟΡΙΑΣ Α.Ε.». Εν συνεχεία υφίσταται αναφορά ότι το ποσοστό θα μεταβιβαστεί στο ΤΑΙΠΕΔ. Η αποτίμηση της αξίας του ποσοστού 35% της «ΔΕΠΑ ΕΜΠΟΡΙΑΣ Α.Ε.», το οποίο ελέγχεται από την «HELLENIQ ENERGY», αποτιμάται λογιστικά -αρχικώς τουλάχιστον- στα 211 εκατομμύρια ευρώ. Αυτό που έχει καταστεί γνωστό είναι ότι η «ΔΕΠΑ ΕΜΠΟΡΙΑΣ Α.Ε.» έχει εκκρεμοδικίες με τις εταιρείες «ELFE» και «GAZPROM», με τις απαιτήσεις της τελευταίας να φέρεται ότι ξεπερνούν τα 400 εκατομμύρια, ενώ στην περίπτωση που υπάρξει νομική δικαίωση για την «ELFE», υφίσταται ο κίνδυνος και άλλες εταιρείες να ακολουθήσουν τη νομική οδό για τη διεκδίκηση αποζημιώσεων.

Εν όψει, λοιπόν, των ανωτέρω ερωτάσθε τα εξής: Σκοπεύει η Κυβέρνηση να κρατικοποιήσει τη «ΔΕΠΑ ΕΜΠΟΡΙΑΣ Α.Ε.»; Και αν ναι, τίνι τρόπω άπαξ και το ΤΑΙΠΕΔ δεν δύναται να προβεί σε απόκτηση μετοχών εταιρείας, σύμφωνα με το δημοσίευμα; Αν ναι, με ποια κριτήρια αφ’ ης στιγμής το ΤΑΙΠΕΔ το 2023 τερμάτισε τον διαγωνισμό που είχε ως στόχο την ιδιωτικοποίηση της «ΔΕΠΑ ΕΜΠΟΡΙΑΣ Α.Ε.» εξαιτίας των δικαστικών εκκρεμοτήτων, αλλά και της κατάστασης στην αγορά του φυσικού αερίου, εξετάζει την επιλογή αγοράς του ποσοστού 35% που ελέγχεται από την «HELLENIQ ENERGY», δεδομένου ότι ακόμα υφίστανται εκκρεμοδικίες και παρόμοια κατάσταση στην αγορά φυσικού αερίου και πώς αυτό δεν αποτελεί ζημιά για το ελληνικό δημόσιο και κακοδιαχείριση του ΤΑΙΠΕΔ;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς τον κ. Βρεττό.

Θα απαντήσει ο Υφυπουργός Εθνικής Οικονομίας και Οικονομικών κ. Χρίστος Δήμας.

Ορίστε, κύριε Υφυπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, αρχικά να αναφέρω ότι η διεθνής διαγωνιστική διαδικασία που είχε προκηρυχθεί από το ΤΑΙΠΕΔ, στην οποία κάνατε κι εσείς αναφορά, την 23η Ιανουαρίου 2020 για την πώληση του 65% των μετοχών της «ΔΕΠΑ ΕΜΠΟΡΙΑΣ Α.Ε.» που κατέχει το ταμείο, ματαιώθηκε, όπως ξέρετε, μετά από απόφαση του διοικητικού συμβουλίου του ΤΑΙΠΕΔ στις 12 Οκτωβρίου 2023. Αυτό συνέβη διότι ο διαγωνισμός δεν θα επετύγχανε τους στόχους του λόγω των οικονομικών αβεβαιοτήτων που υπήρχαν εκείνη τη χρονική περίοδο, αλλά και των εκκρεμοδικιών που υφίστανται, όπως κι εσείς αναφέρατε στην ερώτησή σας.

Δεδομένης της ματαίωσης αυτής, το ΤΑΙΠΕΔ βρίσκεται στη διαδικασία αξιολόγησης εναλλακτικών επιλογών για την αξιοποίηση του ποσοστού συμμετοχής 65% που έχει στη «ΔΕΠΑ ΕΜΠΟΡΙΑΣ Α.Ε.» και στο πλαίσιο αυτό εξετάζονται κάποια σενάρια. Να σας πω, όμως, ότι σε κάθε περίπτωση το ΤΑΙΠΕΔ πρόκειται τους επόμενους μήνες να ολοκληρώσει την αξιολόγηση των εναλλακτικών και στη συνέχεια να προχωρήσει στην υλοποίηση όποιας στρατηγικής επιλεγεί, πάντοτε με βασικό γνώμονα το συμφέρον του ελληνικού δημοσίου.

Επιτρέψτε μου, όμως, σ’ αυτό το σημείο να αναφερθώ στη νέα στρατηγική για την αξιοποίηση της δημόσιας περιουσίας και πιο συγκεκριμένα στην απορρόφηση του ΤΑΙΠΕΔ, όπως και του Ταμείου Χρηματοπιστωτικής Σταθερότητας από το Υπερταμείο. Στόχος είναι να διευρυνθεί ο ρόλος του ΤΑΙΠΕΔ ως μονάδας εντός του Υπερταμείου προκειμένου να συνεχίσει να ωριμάζει σχέδια και διαγωνισμούς ιδιαίτερης σημασίας λόγω της τεχνογνωσίας που έχει έπειτα από τη λειτουργία δέκα ετών. Υπενθυμίζεται ότι σήμερα το σύνολο των εσόδων του ΤΑΙΠΕΔ κατευθύνεται για την αποπληρωμή του χρέους. Έως τις 31 Δεκεμβρίου 2024, το ΤΑΙΠΕΔ θα απορροφηθεί από την «Ελληνική Εταιρεία Συμμετοχών και Περιουσίας», το ΕΕΣΥΠ και πλέον θεσπίζεται νέο, πιο σύγχρονο μοντέλο διακυβέρνησης του Υπερταμείου και διαθέτει μεγαλύτερη ευελιξία για τις θυγατρικές του Υπερταμείου, διευρύνεται ο σκοπός του ΤΑΙΠΕΔ. Το ΤΑΙΠΕΔ και το Ταμείο Χρηματοπιστωτικής Σταθερότητας απορροφώνται από το Υπερταμείο και συγχωνεύονται με αυτό. Συστήνεται επενδυτικό ταμείο με σκοπό τη χρηματοδότηση αναπτυξιακών επενδυτικών δραστηριοτήτων, παρά το ότι το ΤΑΙΠΕΔ λόγω της μεγάλης τεχνογνωσίας και εμπειρίας που έχει αποκτήσει, έχει διευρύνει ήδη τον ρόλο του με τη Μονάδα Ωρίμανσης Στρατηγικών Επενδύσεων, κάτι που αναμένεται να διευρυνθεί περαιτέρω εντός του πλαισίου του Υπερταμείου και όχι μόνο ως μία αυτόνομη θυγατρική.

Επιπλέον, αναμένεται το ΤΑΙΠΕΔ να τρέξει όλους τους διαγωνισμούς περιουσιακών στοιχείων του Υπερταμείου, όπως για παράδειγμα τα είκοσι τρία περιφερειακά αεροδρόμια, αλλά και διαγωνισμούς για άλλα περιουσιακά στοιχεία, όπως της «Εταιρείας Ακινήτων του Δημοσίου», της ΕΤΑΔ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ορίστε, κύριε Βρεττέ, έχετε τον λόγο για τη δευτερολογία σας.

**ΝΙΚΟΛΑΟΣ ΒΡΕΤΤΟΣ:** Κύριε Υφυπουργέ, είχα την αίσθηση ότι δεν θα λέγατε αυτά που είπατε, γιατί πραγματικά είναι σαν να επιβεβαιώνετε ότι τελικά το ΤΑΙΠΕΔ από ένα ταμείο που μας επέβαλαν οι δανειστές μας για να αξιολογεί και να αξιοποιεί την ακίνητη περιουσία του δημοσίου, καταντά σε έναν μάνατζερ που υποτίθεται ότι θα μπορεί να αγοράζει και να πουλά κατά το συμφέρον των μεσολαβητών. Δηλαδή, βάλαμε το ΤΑΙΠΕΔ αυτή τη στιγμή, ενώ είχε πριν δύο χρόνια προγραμματισμό να ιδιωτικοποιήσει πλήρως τη ΔΕΠΑ, έρχεται σήμερα και μας λέτε ότι την κρατικοποιεί. Και για ποιους λόγους την κρατικοποιεί; Για να μη στενοχωρηθεί ο ιδιώτης επενδυτής που όσο η ΔΕΠΑ είχε κέρδη, ήταν καλός ο επενδυτής. Τώρα που έχει ζημίες, αλλά έρχονται και δικαστικές αποφάσεις που πιθανόν αυτές οι ζημίες να ξεπεράσουν και το 1 δισεκατομμύριο, έρχεστε σήμερα και λέτε σαν φιλανθρωπικό ίδρυμα εσείς που έχετε την εποπτεία και επιτρέπεται με νομοθεσία να το κάνει το ΤΑΙΠΕΔ.

Αλήθεια, την ίδια «ανάλγητη» -εντός εισαγωγικών, γιατί μόνο ανάλγητη δεν είναι- συμπεριφορά δείχνετε και για τους επιχειρηματίες τους μικρομεσαίους που χάνουν τις περιουσίες τους; Εκεί όταν βγαίνει ο Υπουργός Εθνικής Οικονομίας και λέει ότι ο επιχειρηματίας αναλαμβάνει και το ρίσκο του κέρδους και της ζημίας, εκεί εσείς λέτε «Καλά να πάθει ο μικρομεσαίος επιχειρηματίας»; Εδώ, αν είσαι ολιγάρχης και φίλος και κολλητός, νομοθετεί ολόκληρη νομοθεσία καινούργια το ελληνικό Κοινοβούλιο με κυβερνητική πρωτοβουλία για να διασώσει τις ζημιές του ιδιώτη; Αυτός ο ιδιώτης πριν λίγο καιρό ήθελε να την αγοράσει και μόλις είδε ότι υπάρχει μεγάλο πρόβλημα και τεράστιες ζημιές πάει να αγοράσει ανταγωνιστική εταιρεία, την «ELPEDISON», που ήδη έχει το 50%.

Επομένως, δεν προστατεύετε το δημόσιο συμφέρον με τη νομοθεσία που επιβάλλετε, γιατί τελικά βλέπουμε ότι καταντάτε με τις νομοθεσίες που φέρνετε εδώ, να δημιουργείτε μια επικίνδυνη πολιτική σε βάρος του ελληνικού δημοσίου. Γιατί τελικά φαίνεται ότι έχετε προοπτική να καταντήσετε την Ελλάδα μια διεφθαρμένη μπανανία τριτοκοσμικό τύπου, για δεύτερη φορά μετά το αρχικό μνημόνιο, αλλά να ξέρετε ότι σιγά-σιγά ο κόσμος σας μαθαίνει.

Εμείς στη Νίκη είμαστε εδώ για να σας βγάζουμε τα άπλυτα στη φόρα και όπως και άλλες συνδυασμούς, δεν μονοπωλούμε εμείς τη δυνατότητα να εκπροσωπούμε τους πολλούς. Εσείς εκπροσωπείτε τους λίγους και ειδικά οι λίγοι είναι οι ελίτ, ενώ εμείς προτιμούμε να είμαστε με τον λαό και όσο είναι καιρός να ξανασκεφτείτε την επαναγορά και την κρατικοποίηση της ΔΕΠΑ, γιατί αυτό είναι άλλο ένα σκάνδαλο και όχι σκανδαλώδης νομοθεσία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Βρεττό.

Παρακαλώ, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, μάλλον κρίνετε εξ ιδίων τα αλλότρια. Οι φράσεις αυτές που χρησιμοποιήσατε, δεν εκπροσωπείτε μόνο εσείς τον ελληνικό λαό, νομίζω το ξέρετε πολύ καλά αυτό το πράγμα. Εμείς, όμως, στη θέση ευθύνης που είμαστε εδώ πέρα ως Κυβέρνηση, φροντίζουμε να αξιοποιούμε τεχνογνωσία που έχει αποκτήσει το ΤΑΙΠΕΔ τα τελευταία δέκα χρόνια, βεβαίως πάντοτε προς όφελος του δημοσίου συμφέροντος.

Όσον αφορά τις δικαστικές αποφάσεις στις οποίες κάνατε αναφορά, θέλω να σας ενημερώσω για να γνωρίζετε και εσείς ο ίδιος πως ειδικότερα η διαφορά με την «GAZPROM» έχει παραπεμφθεί στο Διεθνές Διαιτητικό Δικαστήριο και αναμένεται απόφαση εντός του 2025. Όπως αντιλαμβάνεστε εδώ δεν επιτρέπεται να υπεισέλθουμε σε λεπτομέρειες, καθώς υπάρχουν ευαίσθητες εμπορικές πληροφορίες και η υπόθεση είναι ακόμα σε εξέλιξη.

Σχετικά με την έτερη εκκρεμή δικαστική διαφορά, αυτή με την «ELFE» τα ελληνικά λιπάσματα να σας επισημάνω ότι αυτή έχει κριθεί από τον Άρειο Πάγο υπέρ της «ΔΕΠΑ ΕΜΠΟΡΙΑΣ». Εκκρεμεί ωστόσο η απόφαση του Εφετείου στο οποίο έχει παραπέμψει το ανώτατο δικαστήριο και εκτιμάται πως θα συζητηθεί και αυτή εντός του έτους. Υπάρχουν και άλλες εκκρεμούσες σχετικές δίκες οι οποίες συνδέονται με την υπόθεση. Θέλω, όμως, να επισημάνω ότι γενικώς η πορεία της «ΔΕΠΑ ΕΜΠΟΡΙΑΣ» κατά τα τελευταία χρόνια ήταν στην κατεύθυνση της στήριξης των καταναλωτών σε μια περίοδο αστάθειας και της επέκτασης στον χώρο των ανανεώσιμων πηγών ενέργειας και της πράσινης μετάβασης. Ήδη με την ενίσχυση της Ευρωπαϊκής Τράπεζας Επενδύσεων και με δανειοδότηση 390 εκατομμυρίων ευρώ προχωρά στην ανάπτυξη περίπου 800 MW για φωτοβολταϊκούς σταθμούς και μονάδες αποθήκευσης.

Κλείνοντας, σε κάθε περίπτωση όταν φτάσει η στιγμή να ληφθούν οι όποιες αποφάσεις ληφθούν, θα υπάρξει συνεκτίμηση των επιμέρους παραμέτρων ώστε να εξυπηρετηθούν πάντοτε με τον καλύτερο τρόπο το δημόσιο συμφέρον.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την τρίτη με αριθμό 1403/19-9-2024 επίκαιρη ερώτηση πρώτου κύκλου του Βουλευτή Δωδεκανήσου της Κοινοβουλευτικής Ομάδας. «ΠΑΣΟΚ - Κίνημα Αλλαγής» κ. Γεωργίου Νικητιάδη προς την Υπουργό Τουρισμού με θέμα: «Έλλειψη σχεδίου και στρατηγικής για τη προβολή της ελληνικής γαστρονομίας - Ακατανόητη η άρνηση επέκτασης της συνεργασίας του ΕΟΤ με τον Οδηγό Μichelin και σε άλλες περιοχές της χώρας μας».

Παρακαλώ, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Κυρία Υπουργέ, στις 6 Δεκεμβρίου κατέθεσα ερώτηση στο Υπουργείο σας ρωτώντας κάτι πάρα πολύ απλό, για ποιον λόγο ο ΕΟΤ που εποπτεύεται από εσάς υπέγραψε συμφωνία με την εταιρεία που ελέγχει τον Οδηγό Μichelin, αποκλείοντας όλα τα νησιά και την υπόλοιπη χώρα και τα εξαιρετικά τους εστιατόρια από μια τόσο σημαντική γαστρονομική προβολή. Δηλαδή νησιά όπως η Κως, η Ρόδος, η Σαντορίνη, η Μύκονος, η Νάξος, στη βόρειο Ελλάδα η Χαλκιδική, να στερούνται της προβολής των εστιατορίων που υποθέτω ότι και εσείς εκτιμάτε ότι είναι ισάξια, αντίστοιχα τουλάχιστον των εστιατορίων των Αθηνών.

Η απάντηση του Υπουργείου σας λίγο-πολύ περιγράφεται με τη ρήση «άλλα λόγια να αγαπιόμαστε». Τι απαντήσατε, δηλαδή; Λέτε ότι η συνεργασία με την Αθήνα μόνο θα μπορούσε να αποτελέσει το πρώτο βήμα για τη σταδιακή προβολή και άλλων προορισμών. Δεν καταλαβαίνουμε πώς θα γίνει αυτό. Δηλαδή παραπέμπετε το θέμα στις ελληνικές καλένδες ή πιο απλά με ποδοσφαιρικούς όρους πετάτε την μπάλα στην εξέδρα. Μας λέτε παραλλήλως στην απάντησή σας για κάποιο πρόγραμμα γαστρονομικού τουρισμού που καμία απολύτως σχέση δεν έχει με την ερώτηση μας που ήταν συγκεκριμένη, γιατί αποκλείσατε τα νησιά και την υπόλοιπη Ελλάδα.

Επειδή, λοιπόν, οι απαντήσεις σας ήταν γενικές και αόριστες, γι’ αυτό επανέρχομαι σήμερα με τη συγκεκριμένη επίκαιρη πλέον ερώτηση, όπου ερωτώ: Για ποιον λόγο αποκλείσατε τα νησιά μας και άλλες περιοχές της χώρας; Για οικονομικούς λόγους; Να μας το πείτε. Δεύτερον, γιατί -όπως πληροφορούμαι- αρνείστε να εξετάσετε το ενδεχόμενο επέκτασης και επικαλείστε έργα που έχουν γίνει και δεν έχουν καμία σχέση με την ποιότητα που βγαίνει μέσα από τον Οδηγό Μichelin; Επίσης, αληθεύει ότι ο Οδηγός Μichelin ήδη ζητάει επέκταση του πρόγραμμα διότι δεν βγαίνει και εσείς σκέφτεστε, υπάρχει σχεδιασμός, για μερική μόνο επέκταση προς τη Μύκονο, τη Σαντορίνη και τη Θεσσαλονίκη; Γιατί όχι και στην υπόλοιπη Ελλάδα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Θα απαντήσει η Υφυπουργός Τουρισμού, η κ. Ελένη Ράπτη.

Παρακαλώ, κυρία Υπουργέ, έχετε τον λόγο.

**ΕΛΕΝΑ ΡΑΠΤΗ (Υφυπουργός Τουρισμού):** Ευχαριστώ πολύ, κύριε Πρόεδρε.

Κύριε συνάδελφε, σε απάντηση της ερώτησής σας επιτρέψτε μου να σημειώσω τα εξής. Όπως ήδη έχει απαντήσει το Υπουργείο Τουρισμού η προώθηση της συνεργασίας του ΕΟΤ με τον Οδηγό Μichelin στόχευε στο να δημιουργηθούν οι προϋποθέσεις ώστε να τοποθετηθεί η χώρα μας στο χάρτη της διεθνούς υψηλής γαστρονομίας.

Η επιλογή της Αθήνας στο ξεκίνημα της συνεργασίας έγινε γιατί στην πρωτεύουσα υπήρχε ήδη υπόβαθρο ελέγχου και αξιολόγησης ικανού αριθμού εστιατορίων από τον ίδιο τον οδηγό. Σε συνέχεια αυτής της πρώτης προσπάθειας συνεργασίας του ΕΟΤ με τον Οδηγό Μichelin η δημιουργία περιεχομένου για νέους προορισμούς στην Ελλάδα για τα έτη 2024 - 2025 θα εξεταστεί υπό το πρίσμα του νέου στρατηγικού σχεδίου μάρκετινγκ που βρίσκεται ήδη σε φάση σχεδιασμού από το Υπουργείο Τουρισμού με γνώμονα τις υφιστάμενες προκλήσεις και τα νέα δεδομένα τουριστικής προσφοράς και ζήτησης. Όταν μιλάμε, όμως, για γαστρονομία σαφώς δεν αναφερόμαστε μόνο στην υψηλή γαστρονομία.

Και επειδή κάνατε σαφή αναφορά στην ερώτησή σας για έλλειψη σχεδίου και στρατηγικής για την προβολή της ελληνικής γαστρονομίας, θα μου επιτρέψετε να σας πω ότι το Υπουργείο μας, αξιοποιώντας όλα τα διαθέσιμα χρηματοδοτικά εργαλεία, σε συνεργασία με τις τοπικές κοινωνίες και τους επαγγελματικούς φορείς και την αγορά υλοποιεί μια σειρά έργων, με στόχο την προώθηση του γαστρονομικού τουρισμού συνολικά. Σκοπός μας είναι να παρέχουμε στους προορισμούς τα κατάλληλα μέσα, ώστε εκείνοι με τη σειρά τους να διαμορφώσουν το δικό τους διαφοροποιημένο ποιοτικό προϊόν ανάλογα με τα δικά τους ιδιαίτερα χαρακτηριστικά.

Κατ’ αρχάς γνωρίζετε ότι υπάρχουν τα σήματα επισκέψιμων οινοποιών, ελαιοτριβείων, ζυθοποιείων και τυροκομείων που απονέμονται από το Υπουργείο Τουρισμού. Πρόσφατα με τον νέο ν.5121/2024 θεσμοθετήσαμε και το Σήμα Επισκέψιμου Αποσταγματοποιείου - Ποτοποιείου.

Παράλληλα, προχωράμε με την αναμόρφωση του θεσμικού πλαισίου που διέπει την έκδοση και χορήγηση του ειδικού σήματος ποιότητας ελληνικής κουζίνας σε συνδυασμό με το πρόγραμμα «Ελληνικό Πρωινό» του Ξενοδοχειακού Επιμελητηρίου.

Όσον αφορά στον οινοτουρισμό μετά τη θεσμοθέτηση του Συμβουλίου Οινοτουρισμού η Υπουργός άμεσα προχώρησε στη συγκρότηση και ενεργοποίηση αυτού του νέου συμβουλευτικού οργάνου στο οποίο συμμετέχουν φορείς της αγοράς, πανεπιστημιακοί και διεπαγγελματικές οργανώσεις του οίνου και της αμπέλου.

Επίσης, ετοιμάζεται η λειτουργία και ο εμπλουτισμός θεματικής ιστοσελίδας του Υπουργείου Τουρισμού για τα επισκέψιμα οινοποιεία σε όλη την Ελλάδα. Φυσικά όταν κάνουμε λόγο για αγροτουρισμό και γαστρονομία, δεν μπορούμε να μην αναφερθούμε στο έργο AGTIS, που υλοποιείται με πόρους του Ταμείου Ανάκαμψης και Ανθεκτικότητας, ύψους 10 εκατομμυρίων ευρώ.

Στόχοι του έργου είναι η αύξηση της επιχειρηματικότητας και των επενδύσεων, η ενίσχυση της τοπικής απασχόλησης, καθώς και η διαφοροποίηση του τουριστικού προϊόντος, μέσα από τη δημιουργία νέων γαστρονομικών και αγροτουριστικών προϊόντων και υπηρεσιών.

Με τη δράση δημιουργείται μια βάση συνεργασίας για το μέλλον που θα εδράζεται στην ιδιωτική πρωτοβουλία, ενώ αναμένονται πολλαπλασιαστικά οφέλη για τις περιφέρειες, μέσω ενός ενιαίου σχεδίου προϊοντικής ανάπτυξης και προώθησης. Στο πλαίσιο του έργου θα αναπτυχθεί ένα δίκτυο, ουσιαστικά ένα σύστημα διασύνδεσης αγροδιατροφής, γαστρονομίας και τουρισμού, που θα λειτουργεί ως θεματικός DMO της χώρας για τη γαστρονομία και τον αγροτουρισμό. Θα αποτυπωθούν τα υφιστάμενα τουριστικά προϊόντα και οι υπηρεσίες, για παράδειγμα αγροτουριστικές μονάδες, επισκέψιμα οινοποιεία, ελαιοτριβεία, επιχειρήσεις εστίασης, καθώς και εμπειρίες γαστρονομικού περιεχομένου, για παράδειγμα διοργάνωση θεματικών διαδρομών, τοπικών διαδραστικών workshops, επισκέψεις σε τοπικούς παραγωγούς αγροτικών προϊόντων και κρασιού και άλλα.

Επιπλέον, θα γίνει ψηφιακή απεικόνιση του δικτύου AGTIS, η οποία θα συνδέεται με το portal του ΕΟΤ visitgreece. Για εμάς λοιπόν, κύριε Νικητιάδη, η προώθηση της γαστρονομίας υλοποιείται μέσω μιας σειράς έργων με τα οποία παρέχουμε στις τοπικές κοινωνίες ουσιαστικά εργαλεία για να διαμορφώσουν και να αναδείξουν ποιοτικά, ανταγωνιστικά και διαφοροποιημένα τουριστικά προϊόντα, αξιοποιώντας την ιδιαίτερη πολιτιστική ταυτότητα και τις παραδόσεις τους, διότι μόνο έτσι μπορούμε να πετύχουμε ισόρροπη βιώσιμη τουριστική ανάπτυξη, με μακροπρόθεσμα ανταποδοτικά οφέλη για τους προορισμούς, που είναι και το τελικό ζητούμενό μας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Παρακαλώ, κύριε Νικητιάδη έχετε τον λόγο για τη δευτερολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Αν σας λέω, «άλλα λόγια να αγαπιόμαστε», με επιβεβαιώνετε ξανά. Τι δουλειά έχουν οι επισκέψεις στα ελαιοτριβεία και στα οινοποιεία με το ερώτημα που έθεσα, γιατί ο Οδηγός Michelin δεν επεκτείνει τη δραστηριότητά του στο σύνολο της χώρας. Καμμία. Η μόνη κοινή βάση είναι ότι μιλάμε για φαγητό.

Κοιτάξτε, ανεξαρτήτως των δικών σας επιλογών ή γαστριμαργικών προτιμήσεων και της κυρίας Υπουργού, που είναι υποκειμενικές, ο Οδηγός Michelin έχει καθιερωθεί παγκοσμίως ως το ευαγγέλιο της γαστρονομίας, είτε το θέλουμε είτε δεν το θέλουμε. Όποιος πηγαίνει σε έναν τόπο και τον ενδιαφέρει η γαστρονομία, κοιτάζει να δει αν υπάρχουν εστιατόρια που έχουν αστέρια Michelin. Όσο υψηλότερη είναι η ζήτηση από την υπόλοιπη Ελλάδα, τόσο εκ των πραγμάτων εσείς είστε υποχρεωμένοι να ακολουθήσετε αυτό που οφείλετε να κάνετε για ολόκληρη τη χώρα. Το να συγχέετε τα αστέρια Michelin με τον αγροτουρισμό μάλλον δεν δείχνει να έχετε αντίληψη ως Υπουργείο της υψηλής γαστρονομίας.

Αναφερθήκατε στην υψηλή, αλλά μάλλον δεν αντιλαμβάνεστε επακριβώς περί τίνος πρόκειται. Ούτε φαίνεται ότι καταλαβαίνετε το πόσο σημαντικό είναι για έναν επισκέπτη ο προορισμός που επισκέπτεται να έχει πολλά εστιατόρια με αστέρια Michelin.

Κυρία Υπουργέ, υποθέτω θα ξέρετε και έχει ενδιαφέρον αυτό, κύριε Πρόεδρε, ότι η λέξη γαστρονομία έχει καθιερωθεί διεθνώς. Στην αγγλική gastronomy, στη γαλλική gastronomie, στην ιταλική gastronomia. Ξανά, δηλαδή, εδώ οι αρχαίοι Έλληνες. Εμείς δώσαμε τα φώτα, εμείς καθιερώσαμε πρώτοι τον όρο. Η παράδοση αυτή συνεχίζεται και σήμερα. Ενδεικτικώς μόνο θα σας πω: Στη Ρόδο αδελφοί Μαυρίκου, Τρουμούχης, Πεταλάς, στην Κω «Aqua Blu», «Νερό», «Μπαρμπούνι», στη Λέρο «Μύλος», στη Χαλκιδική σεφ, όπως ο Μουρατίδης, Παπαστεργίου, στη Σαντορίνη Στεφάτος, Μποτρίνι, στη Μύκονο, σε ολόκληρη τη χώρα έχουμε πλέον καταξιωμένους σεφ διεθνώς, παντού, Λαζάρου, τον Καραθάνο. Είναι μεγάλος ο πλούτος της γαστρονομίας, της υψηλής όπως τη χαρακτηρίσατε, και είναι αμαρτία να τον παρατάμε. Ξοδεύετε εκατομμύρια σε προγράμματα και τσιγκουνεύεστε για την υψηλή γαστρονομία;

Οι ανταγωνίστριες χώρες μας τουριστικώς γεμίζουν. Δείτε Τουρκία, Αίγυπτος, Μαρόκο, Αλγερία, Τυνησία γεμίζουν εστιατόρια Michelin, συνεργάζονται με τον Οδηγό της Michelin. Σταματήστε, λοιπόν, αυτές τις προβληματικές πολιτικές, εξαπλώστε τον Οδηγό Michelin σε όλη τη χώρα. Έχουμε όλες τις προϋποθέσεις να γίνουμε κορυφαίος γαστρονομικός προορισμός παγκοσμίως, προσελκύοντας επιτέλους υψηλότερα εισοδήματα. Τολμήστε το. Δεν έχετε ούτως ή άλλως ένα σοβαρό σχέδιο αναπτυξιακό για τον τουρισμό συνολικά, επιμέρους όμως πολιτικές μπορείτε να ακολουθήσετε. Τολμήστε το και να είστε βέβαιη, κυρία Υπουργέ, ότι η χώρα θα βγει κερδισμένη στο τέλος. Και μη μου λέτε ότι ο Οδηγός είχε επιλογή μόνο την Αθήνα, διότι η δική μου πληροφόρηση είναι ότι ο Οδηγός, η εταιρεία που εκπροσωπεί τον Οδηγό Michelin ήθελε σε όλη τη χώρα και τώρα σας θέτει ζήτημα για ολόκληρη τη χώρα. Αν εγώ δεν έχω σωστή πληροφόρηση, παρακαλώ να με διαψεύσετε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικητιάδη.

Παρακαλώ, κυρία Υπουργέ, έχετε τον λόγο.

**ΕΛΕΝΑ ΡΑΠΤΗ (Υφυπουργός Τουρισμού):** Ευχαριστώ, κύριε Πρόεδρε.

Κύριε Νικητιάδη, επανέρχομαι στο θέμα του Οδηγού Michelin και θέλω να επισημάνω ότι η δυνατότητα δημιουργίας περιεχομένου για νέους προορισμούς στην Ελλάδα είναι ένα ζήτημα που θα εξεταστεί πρωτίστως σε συνάρτηση με τους στόχους του νέου στρατηγικού σχεδίου για την τουριστική προβολή της χώρας μας.

Επιπλέον, θα πρέπει να ληφθούν υπ’ όψιν οι ποιοτικές παράμετροι, τα κριτήρια και η μεθοδολογία που ακολουθεί ο Οδηγός για τις διακρίσεις των εστιατορίων. Η γαστρονομική προσφορά των προορισμών αξιολογείται από τους επιθεωρητές του Οδηγού με βάση ένα αυστηρά προκαθορισμένο πλαίσιο για το κάθε επίπεδο διάκρισης που προσφέρει ο Οδηγός, ούτως ώστε να διατηρείται και να διασφαλίζεται το κύρος και η αξιοπιστία των αξιολογήσεων. Μετά το πέρας των επιθεωρήσεων ο οργανισμός ενημερώνει τον προορισμό για τα ευρήματα του ελέγχου και τις δυνατότητες απόδοσης ή μη διακρίσεων σε τοπικά εστιατόρια.

Σε κάθε περίπτωση, θα ήθελα να επαναλάβω ότι γαστρονομία και οινοτουρισμός είναι το σύνολο των προϊόντων της ελληνικής γης τα οποία και θέλουμε να αναδείξουμε. Με τη θεσμοθέτηση των σημάτων επισκέψιμων οινοποιείων, ελαιοτριβείων ζυθοποιείων, τυροκομείων και αποσταγματοποιείων, ποτοποιείων, με την ενεργοποίηση συλλογικών συμβουλευτικών οργάνων, όπως το Συμβούλιο Οινοτουρισμού, συνδέουμε τον τουρισμό με τον πρωτογενή τομέα και προβάλλουμε τα ελληνικά προϊόντα. Και τι επιτυγχάνουμε; Αφ’ ενός μεν παρέχουμε εξωστρέφεια στις ελληνικές επιχειρήσεις του πρωτογενή τομέα και την ευκαιρία να επεκτείνουν τη δραστηριότητά τους στον τουρισμό, αφ’ ετέρου βοηθάμε τις τοπικές κοινωνίες να εμπλουτίσουν και να προβάλουν το τουριστικό προϊόν τους όλο τον χρόνο, αποκομίζοντας μακροπρόθεσμα οικονομικά οφέλη.

Δεν είναι τυχαίο, άλλωστε, ότι η Θεσσαλονίκη έχει ενταχθεί στο Δίκτυο Δημιουργικών Πόλεων γαστρονομίας της UNESCO ως αποτέλεσμα στρατηγικής συνεργασίας του Δήμου Θεσσαλονίκης, του Υπουργείου Τουρισμού και της Ελληνικής Επιτροπής της UNESCO. Ενώ το 2023 πετύχαμε και την ένταξη του Ηρακλείου της Κρήτης στο ίδιο δίκτυο.

Με την ευκαιρία να σας ενημερώσω ότι προχωράει και η νέα πρωτοβουλία του Υπουργείου Τουρισμού για απονομή βραβείων σημάτων επισκέψιμων εγκαταστάσεων, τουριστικών προορισμών και επιχειρήσεων γαστρονομικού τουρισμού. Ήδη πριν λίγες μέρες εκδόθηκε η απόφαση με τις κατηγορίες των βραβείων αυτών, μεταξύ των οποίων είναι και η γαστρονομία και η αγροδιατροφή.

Ακόμη, προετοιμάζουμε τη διεκδίκηση της διοργάνωσης του Παγκόσμιου Συνεδρίου Οινοτουρισμού για πρώτη φορά στην Ελλάδα.

Τέλος, όπως προανέφερα, το Υπουργείο Τουρισμού βρίσκεται σε φάση σχεδιασμού του νέου στρατηγικού σχεδίου μάρκετινγκ. Να προσθέσω εδώ ότι στο πλαίσιο αυτό θα δοθεί η δυνατότητα στις περιφέρειες της χώρας να εκθέσουν τις απόψεις τους μέσω του Περιφερειακού Συμβουλίου Τουρισμού, το οποίο αποτελεί ένα νέο πολύτιμο εργαλείο για τον σχεδιασμό της ισόρροπης τουριστικής ανάπτυξης.

Κλείνοντας, θα ήθελα να τονίσω για άλλη μια φορά ότι στο Υπουργείο Τουρισμού και στον ΕΟΤ αξιοποιούμε όλα τα νέα εργαλεία, εθνικές και διεθνείς συνεργασίες, για να δημιουργήσουμε ισχυρά πλεονεκτήματα για τη χώρα μας, που θα της επιτρέψουν να διαδραματίσει πρωταγωνιστικό ρόλο στη διεθνή γαστρονομία, που είναι ο κύριος στόχος μας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Υπουργέ.

Δεν θα συζητηθούν, κατόπιν συνεννόησης, οι παρακάτω επίκαιρες ερωτήσεις:

Η πέμπτη με αριθμό 1409/20-9-2024 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Φραγκίσκου Παρασύρη προς τον Υπουργό Αγροτικής Ανάπτυξης και Τροφίμων, με θέμα: «Ποια εγγειοβελτιωτικά έργα (φράγματα-δίκτυα κ.ά.)- έχουν ενταχθεί προς χρηματοδότηση από το Υπουργείο Αγροτικής Ανάπτυξης και Τροφίμων;».

Η πέμπτη με αριθμό 1410/20-9-2024 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανού Φωτόπουλουπρος τον Υπουργό Εθνικής Άμυνας, με θέμα: «Αποκατάσταση βαθμολογικής και μισθολογικής εξέλιξης Αξιωματικών Ειδικών Καταστάσεων εξ Ανωτέρων Στρατιωτικών Σχολών Υπαξιωματικών (ΑΣΣΥ)».

Η τρίτη με αριθμό 1411/20-9-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανού Φωτόπουλουπρος τον Υπουργό Εθνικής Άμυνας, με θέμα: «Εκπροσώπηση Πανελλήνιων Σωματείων Στρατιωτικών στο Στρατιωτικό Γραφείο του Υπουργού Εθνικής Άμυνας (ΣΓ ΥΕΘΑ)».

Επίσης, δεν θα συζητηθούν, λόγω κωλύματος του Βουλευτών, οι εξής επίκαιρες:

Η έκτη με αριθμό 1402/18-9-2024 επίκαιρη ερώτηση πρώτου κύκλου της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου προς τον Υπουργό Εξωτερικών, με θέμα: «Εμπόδια και καθυστερήσεις στην έκδοση φοιτητικής βίζας σε φοιτητές χωρών εκτός ΕΕ και Ευρωπαϊκού Οικονομικού Χώρου (ΕΟΧ)».

Όπως και η τέταρτη με αριθμό 1417/23-9-2024 επίκαιρη ερώτηση δεύτερου κύκλου της Βουλευτού Ιωαννίνων της Κοινοβουλευτικής Ομάδας της Νέας Αριστεράς κ. Μερόπης Τζούφη προς τον Υπουργό Κλιματικής Κρίσης και Πολιτικής Προστασίας, με θέμα: «Άμεση επίλυση των ζητημάτων που αφορούν τους μόνιμους, συμβασιούχους και πυροσβέστες πενταετούς υποχρέωσης».

Επίσης, δεν θα συζητηθεί, λόγω αναρμοδιότητας, η όγδοη με αριθμό 1422/23-9-2024 επίκαιρη ερώτηση πρώτου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Εθνικής Οικονομίας και Οικονομικών, με θέμα: «Το ʺπόρισμαʺ της Εισαγγελίας του Αρείου Πάγου για τις υποκλοπές».

Κυρία Πρόεδρε, έχετε ενημερωθεί ότι, λόγω αρμοδιότητας, δεν θα συζητηθεί η συγκεκριμένη επίκαιρη ερώτηση. Παρ’ όλα αυτά, θα σας δώσω τον λόγο αυστηρώς για δύο λεπτά. Όμως, σας παρακαλώ, μην μπούμε στην ουσία της ερώτησης, διότι δεν υπάρχει Υπουργός για να απαντήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Ότι δεν υπάρχει Υπουργός για να απαντήσει είναι πασίδηλο, όπως επίσης είναι πασίδηλο ότι ο κ. Χατζηδάκης από τις 31 Ιουλίου του 2024, τελευταία εμφάνισή του στη Βουλή, όπου έμφοβος απέφευγε να απαντήσει τι θα κάνει σε σχέση με το πόρισμα της Εισαγγελίας του Αρείου Πάγου, που λέει ότι καλώς παρακολουθείτο ο ίδιος από την ΕΥΠ και από το «Predator», από εκείνη, λοιπόν, την ημερομηνία, 31 Ιουλίου, δεν έχει εμφανιστεί στη Βουλή. Είναι δύο συμπληρωμένοι μήνες. Μιλάμε για εν ενεργεία Υπουργό, τον πρώτο τη τάξει Υπουργό, τον Υπουργό Οικονομικών, ο οποίος αποφεύγει να εμφανισθεί, ακριβώς διότι υπήρξε παρακολουθούμενος και σήμερα καταγράφεται το πρωτοφανές να επικαλείται αναρμοδιότητα ο Υπουργός Οικονομικών που ερωτάται ως Υπουργός Οικονομικών τι έχει κάνει ως Υπουργός Οικονομικών, ως Υπουργός του κρίσιμου Υπουργείου Εθνικής Οικονομίας και Οικονομικών, σε ποιες θεσμικές ενέργειες έχει προβεί ή πρόκειται να προβεί, ώστε να τεκμηριωθεί ότι ουδέποτε ανέπτυξε κινδυνώδη δράση για την εθνική ασφάλεια και για τα συμφέροντα της χώρας, όπως του αποδίδεται. Διότι, με βάση το πόρισμα της Εισαγγελίας του Αρείου Πάγου, του αποδίδεται ακριβώς αυτό, ότι καλώς παρακολουθείτο ως κίνδυνος για την εθνική ασφάλεια.

Όταν, λοιπόν, ερωτάται με τη σημερινή του ιδιότητα τι έπραξε, όταν επίσης ερωτάται εάν με τη σημερινή του ιδιότητα είναι στόχος εκβιασμών, αν είναι εκβιαζόμενος Υπουργός, δεν μπορεί να λέει: «Δεν απαντώ λόγω αναρμοδιότητας». Μπορεί να πει: «Δεν απαντώ λόγω αποκαλυπτικότητας του θέματος, δεν απαντώ λόγω ροπής της Κυβέρνησης προς όλες τις δυνατές μεθοδεύσεις συγκάλυψης», αλλά δεν μπορεί να επικαλείται αναρμοδιότητα.

Θα ήθελα να διευκρινίσω, κύριε Πρόεδρε, ότι δεν έχω επισήμως ενημερωθεί και δεν έχω λάβει κανενός είδους επίσημο έγγραφο για το ποιος το λέει. Το λέει ο κ. Χατζηδάκης ότι είναι αναρμόδιος ή κάποιος άλλος του είπε «μην πας» και τηλεφώνησε στον Κοινοβουλευτικό Έλεγχο, λέγοντας ότι υπάρχει αναρμοδιότητα; Διότι ενυπόγραφη γνωστοποίηση περί δήθεν αναρμοδιότητας με εξήγηση της αναρμοδιότητας δεν υπάρχει.

Αντιλαμβάνεστε πάρα πολύ καλά και αντιλαμβάνεται το πανελλήνιο ότι την ώρα που η Κυβέρνηση πέφτει μονή-διπλή να καλύψει το σκάνδαλο των υποκλοπών και το δεύτερο σκάνδαλο συγκάλυψης του σκανδάλου των υποκλοπών -και ολοκληρώνω με αυτό, κύριε Πρόεδρε- με εργαλείο την Εισαγγελία του Αρείου Πάγου…

**ΠΡΟΕΔΡΕΥΩΝ (Ιωάννης Πλακιωτάκης):** Ναι, ολοκληρώστε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …την ώρα ακριβώς που ο Πρόεδρος της Αρχής Διασφάλισης του Απορρήτου των Επικοινωνιών, τον οποίο επισήμως επισκέφθηκα την προηγούμενη εβδομάδα…

**ΠΡΟΕΔΡΕΥΩΝ (Ιωάννης Πλακιωτάκης):** Μπαίνουμε στην ουσία, όμως, τώρα. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …επίσης,καταγγέλλει παρεμβάσεις στο έργο του και αποκλεισμό του, την ώρα που έκλεισε άρον-άρον η Επιτροπή Θεσμών και Διαφάνειας, πριν ανοίξει για το θέμα αυτό η σημερινή συνεδρίαση, κύριε Πρόεδρε, και το σημερινό πολλοστό κρούσμα συγκάλυψης, αλλά και ένοχης συμπεριφοράς Υπουργού απλώς επιβεβαιώνει το σοβαρό ρήγμα στο κράτος δικαίου στη χώρα. Και, βεβαίως, θα ήθελα να διαβεβαιώσω ότι ως Πρόεδρος της Πλεύσης Ελευθερίας, ως Αρχηγός Κοινοβουλευτικού Κόμματος της Αντιπολίτευσης, αλλά και ως ενεργή πολίτης που δεν δέχομαι στη χώρα μου να βασιλεύουν οι παρακολουθητές και οι ωτακουστές, δεν πρόκειται να σταματήσω εδώ και ο κ. Χατζηδάκης αν δεν έχει αποφασίσει να μην ξαναεμφανιστεί στη Βουλή ποτέ των ποτών, καλά θα κάνει να απαντήσει.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κυρία Πρόεδρε.

Συνεχίζουμε τώρα με τη δεύτερη, με αριθμό 1416/23-9-2024, επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Περιβάλλοντος και Ενέργειας με θέμα: «Για το έργο της ηλεκτρικής διασύνδεσης Χανίων- Δαμάστας».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κυρία Υπουργέ, είναι μεγάλες οι αντιδράσεις που έχει προκαλέσει ο σχεδιασμός του ΑΔΜΗΕ για τη γραμμή μεταφοράς υψηλής τάσης 150 KW, η οποία προβλέπει εγκατάσταση διακοσίων εξήντα εννέα τεράστιων πυλώνων, που θα φτάνουν τα τριάντα τρία μέτρα στο ύψος και θα συνδέει τον Υποσταθμό στα Νεροκούρου Χανίων με τον Υποσταθμό της Δαμάστας Ηρακλείου, διασχίζοντας όλον τον ημιορεινό Αποκόρωνα Χανίων και το Ρέθυμνο, καταλήγοντας στον Υποσταθμό της Δαμάστας.

Το έργο εντάσσεται στην ευρύτερη διασύνδεση της Ελλάδας με τη Μέση Ανατολή και με την Κρήτη να αποτελεί κόμβο σε ενεργειακούς και εμπορικούς δρόμους που χαράσσονται εν μέσω σφοδρών ανταγωνισμών και συγκρούσεων στην ευρύτερη περιοχή της Νοτιοανατολικής Μεσογείου, στους οποίους η χώρα μας συμμετέχει ενεργά εγκυμονώντας σοβαρούς κινδύνους και για την ασφάλεια της χώρας και για τα κυριαρχικά δικαιώματά της.

Το σίγουρο, όμως, είναι ότι αυτό το έργο δεν θα εξασφαλίσει φθηνή ενέργεια για τον λαό της περιοχής, αντίθετα θα ικανοποιήσει τις ανάγκες των «πράσινων» επενδυτών, που με τη στήριξη του κράτους σχεδιάζουν να γεμίσουν τα Λευκά Όρη με δεκάδες ανεμογεννήτριες και πυλώνες.

Η κατασκευή της ηλεκτρικής διασύνδεσης με πυλώνες θα προξενήσει, μεταξύ άλλων, περιβαλλοντική καταστροφή, ενώ κανείς δεν έχει απαντήσει για τις αρνητικές επιπτώσεις που θα έχει στην υγεία των κατοίκων.

Τα παραπάνω έχουν επισημανθεί και από δημόσιες τοποθετήσεις επιστημονικών φορέων, όπως είναι ο Ιατρικός Σύλλογος Χανίων, το Παράρτημα Κρήτης του ΓΕΩΤΕΕ, ενώ ενάντια στην κατασκευή της ηλεκτρικής διασύνδεσης έχουν γνωμοδοτήσει αρνητικά, με ομόφωνες αποφάσεις, το Δημοτικό Συμβούλιο Χανίων και αντίστοιχα του Αποκόρωνα.

Ταυτόχρονα, την αντίδρασή τους έχουν εκφράσει δεκάδες φορείς των Χανίων, αγροτικοί σύλλογοι, ορειβατικός σύλλογος, εργατικά σωματεία, πολιτιστικοί σύλλογοι. Ειδικότερα, το Παράρτημα Κρήτης του ΓΕΩΤΕΕ αναδεικνύει ότι στη μελέτη περιβαλλοντικών επιπτώσεων δεν έχει εξεταστεί καν η λύση της υπογειοποίησης, επισημαίνοντας ότι με την προτεινόμενη λύση οι επιπτώσεις στο περιβάλλον αλλά και στην οικονομία θα είναι πολύ δυσμενείς, δεδομένου ότι η γραμμή μεταφοράς διατρέχει περιοχές «NATURA», το γεωπάρκο του Ψηλορείτη, περιοχές ιδιαίτερου φυσικού κάλλους, δεσμεύει αγροτική γη, διέρχεται πολύ κοντά από οικισμούς, παρά την τήρηση των προβλεπόμενων αποστάσεων και πάρα πολλά άλλα.

Αντίστοιχα, ο Ιατρικός Σύλλογος Χανίων, σε δημόσια τοποθέτησή του, προειδοποιεί για τις σοβαρές ασθένειες που θα προκύψουν από την έκθεση στα ηλεκτρομαγνητικά πεδία, καθώς η γραμμή μεταφοράς περνάει κοντά από οικισμούς.

Οι ανησυχίες των κατοίκων των Χανίων για τις επιπτώσεις στην υγεία και στο περιβάλλον, κατά την άποψή μας υποτάσσονται στους χρόνους παράδοσης του έργου και στο κόστος που θα χρειαστεί για την υλοποίησή του, για να εξυπηρετηθούν από το σύστημα μεταφοράς οι επενδύσεις μεγάλων μονοπωλιακών ομίλων των ανανεώσιμων πηγών ενέργειας που σχεδιάζουν να τοποθετήσουν εκατοντάδες ανεμογεννήτριες στα βουνά της Κρήτης, ενώ δεν λείπουν και οι απειλές από τον Πρόεδρο του ΑΔΜΗΕ για ένταση της καταστολής ενάντια στις κινητοποιήσεις του λαού της περιοχής.

Σας ρωτάμε, λοιπόν, κυρία Υπουργέ, σε ποιες κατεπείγουσες ενέργειες θα προβεί η Κυβέρνηση για να εξεταστεί άλλος τρόπος για την υλοποίηση της γραμμής μεταφοράς, όπως η υπογειοποίηση ή η πόντιση καλωδίου στη θάλασσα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Στην ερώτηση θα απαντήσει ηΥφυπουργός Περιβάλλοντος και Ενέργειας, κ. Αλεξάνδρα Σδούκου.

Παρακαλώ πολύ, κυρία Υπουργέ, έχετε τον λόγο.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε και ευχαριστώ και εσάς κύριε Βουλευτά, για την αυτή την ερώτηση.

Αυτό το θέμα έχει προκαλέσει αρκετή συζήτηση εδώ και πάρα πολλούς μήνες, έχουμε κάνει και εμείς αρκετές συναντήσεις στο Υπουργείο μας, αλλά γνωρίζω, επίσης, ότι ακριβώς λόγω κάποιων αντιδράσεων που έχουν προκληθεί, κυρίως νομίζω από τον Δήμο Αποκόρωνα -ως επί το πλείστον- και από τα Χανιά, είχε οργανωθεί τον Μάρτιο, αν θυμάμαι καλά, από τον ΑΔΜΗΕ μία συνάντηση ενημερωτικού χαρακτήρα για να συζητηθούν όλα αυτά τα επιμέρους θέματα, όπου συμμετείχε ο περιφερειάρχης και όλοι οι τοπικοί παράγοντες.

Εγώ θα ήθελα, εάν μου επιτρέπετε, για μερικά δευτερόλεπτα να πω το εξής, ποια είναι η κατάσταση του ηλεκτρικού συστήματος στην Κρήτη σήμερα για να μπορούμε να έχουμε λίγο την μεγάλη εικόνα, που είναι σημαντικό να το γνωρίζουμε. Σήμερα, η Κρήτη αντιστοιχεί στο 1/10 του μέγιστου φορτίου ηλεκτρικής ενέργειας της χώρας από μόνη της. Είναι ένα σύστημα, το οποίο βασίζεται ουσιαστικά σε τρία πεπαλαιωμένα εργοστάσια που λειτουργούν με μαζούτ και το γνωρίζετε και εσείς εξίσου καλά και κάθε σεζόν είμαστε αναγκασμένοι να ενισχύουμε με φορητές μονάδες, που νοικιάζουμε, για να είμαστε οριακά ασφαλείς για να αντέξουμε αυτή την αυξημένη ζήτηση, τη ζήτηση σε ένα νησί που είναι η ναυαρχίδα του ελληνικού τουρισμού. Το 2023 υποδέχτηκε τέσσερα εκατομμύρια τουρίστες.

Δεν θα αναφερθώ στο ρυπογόνο του πράγματος, αλλά το λέω γιατί είναι υποχρέωσή μας να στήσουμε, να φτιάξουμε το ενεργειακό σύστημα του νησιού με έναν τρόπο, ώστε να είναι σύγχρονο και αξιόπιστο. Ειδικά να πω, για την περιοχή των Χανίων, στην περιφερειακή ενότητα που εκεί έχουμε και εγκατεστημένες αρκετές μεγάλες και κρίσιμες ενεργειακά μονάδες, μονάδες που έχουν ζητήσει, ήδη, και την επαύξηση ισχύος, στρατιωτικές βάσεις, αεροδρόμιο, πολυτεχνείο, μονάδα επεξεργασίας λυμάτων, ζητούνε παραπάνω ενέργεια και αυτό, βεβαίως, συνδυαστικά και με την οικονομική ανάπτυξη του τόπου, καταλαβαίνετε ότι απαιτεί περισσότερη ενέργεια.

Απαντώ τώρα στο ερώτημά σας για το έργο. Το συγκεκριμένο έργο και αυτή η όδευση, όπως έχει σχεδιαστεί από τον αρμόδιο φορέα της χώρας μας, τον ΑΔΜΗΕ, είναι απολύτως απαραίτητο να γίνει. Νομίζω αυτό το αντιλαμβανόμαστε, είναι νευραλγικής σημασίας έργο. Και ο πρώτος λόγος που πρέπει να γίνει, προφανώς, είναι γιατί ναι μεν έχουμε τη μικρή διασύνδεση Κρήτη - Πελοπόννησος, γίνεται και η μεγάλη διασύνδεση, όμως χωρίς αυτό το συγκεκριμένο έργο θα είχαμε πάντοτε τον κίνδυνο ενός μερικού ή ολικού μπλακάουτ, εάν συμβεί κάτι, ειδικά στη μικρή διασύνδεση. Αυτός είναι ο πρώτος λόγος.

Ο δεύτερος λόγος είναι γιατί ισχυροποιεί την ηλεκτρική διασύνδεση μεταξύ της δυτικής Κρήτης και του υπόλοιπου νησιού, συμβάλλοντας έτσι στο να ξεπεραστούν προβλήματα ασφαλούς τροφοδοσίας. Χρειαζόμαστε να έχουμε ένα περισσότερο θωρακισμένο ηλεκτρικό δίκτυο στην Κρήτη για να μπορεί να λειτουργεί και η βιομηχανική και η τουριστική ανάπτυξη.

Θα αναφερθώ τώρα σε ό,τι αφορά το επιμέρους ζήτημα που θέτετε περί υπογειοποίησης. Βέβαια, ο κοινός νους και κάποιος άνθρωπος θα έλεγε -πριν πάμε στους τεχνικούς και μας εξηγήσουν οι τεχνικοί αν αυτό που λέει ο κοινός νους γίνεται ή δεν γίνεται- γιατί να μην το υπογειοποιήσουμε, γιατί να μην το πάμε στη θάλασσα; Ρωτώντας, λοιπόν, τους αρμόδιους τεχνικούς σε ό,τι αφορά την υπογειοποίηση, γιατί δεν είναι εφικτή, μας είπαν γιατί θα οδηγήσει σε μια αύξηση των τάσεων στο ηλεκτρικό σύστημα της Κρήτης.

Και αυτό μπορεί να μην το καταλαβαίνουμε εμείς, οι τεχνικοί, όμως και οι αρμόδιοι που διαχειρίζονται το ενεργειακό σύστημα της χώρας και της Κρήτης λένε ότι μπαίνει σε κίνδυνο η ορθή λειτουργία του εξοπλισμού του νησιού και του συστήματος. Θα είχαμε μια πολύ μεγάλη καθυστέρηση, φτου και από την αρχή, όλες οι άδειες ξανά, νέα χάραξη, συντονισμός μεταξύ φορέων. Και αυτό αντιλαμβάνεστε ότι έχει αρνητικές συνέπειες στην σταθερότητα του δικτύου του νησιού. Αν γίνει μια βλάβη, επίσης, στο υπόγειο καλώδιο αντιλαμβανόμαστε ότι είναι καλώς ή κακώς αρκετά πιο χρονοβόρα η διαδικασία επισκευής και αυτό δημιουργεί και μία σοβαρή όχληση, επίσης στο οδικό δίκτυο.

Και στέκομαι στο τελευταίο και εξίσου σημαντικό θα έλεγα είναι ότι αυτό αυξάνει σε δυσθεώρητα μεγέθη το κόστος υλοποίησης, ένα κόστος που το πληρώνουν τελικά οι Έλληνες καταναλωτές. Για να δώσω μία τάξη μεγέθους τι σημαίνει αυτό, το κόστος εναέριας γραμμής, αυτό που έχει σχεδιαστεί, κοστίζει 235.000 ευρώ το χιλιόμετρο, ενώ το κόστος της υπόγειας κοστίζει δύο εκατομμύρια ευρώ το χιλιόμετρο, είναι εννέα φορές πάνω. Και επιτρέψτε μου να πω ότι δεν είναι αυτά στραγάλια, είναι εκατομμύρια ευρώ που πρέπει να τα σκεφτόμαστε.

Όταν έχεις τη δυνατότητα, λοιπόν, να υλοποιήσεις ένα έργο με το μικρότερο δυνατό κόστος, για να μην είναι εις βάρος του Έλληνα καταναλωτή και τεχνικά, επίσης, έχεις αρκετές δυσκολίες υλοποίησης της δεύτερης εναλλακτικής ή της τρίτης εναλλακτικής, νομίζω ότι αυτό από μόνο του δίνει την απάντηση στο για ποιο λόγο ο διαχειριστής προτίμησε να σχεδιάσει με τον τρόπο που σχεδίασε και που βεβαίως έχουν γίνει και κάποιες βελτιώσεις απ’ όσο γνωρίζω, μετά από αίτημα των φορέων εκεί και των τοπικών αρχών και εδώ είμαστε να δούμε και τι άλλο χρειάζεται πάνω σε αυτή την κατεύθυνση.

Συγγνώμη, γιατί μακρηγόρησα. Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υπουργέ, όταν ξεκινούσαν οι δικές σας κυβερνήσεις για τη διαδικασία απελευθέρωσης της ενέργειας, όπως επιτάσσουν οι ευρωπαϊκές οδηγίες και στρατηγικές, λέγατε ότι η απελευθέρωση στην ενέργεια θα σημάνει φθηνό ρεύμα για τον λαό. Στην πραγματικότητα αποδείχθηκε το εντελώς αντίθετο, ακόμη μεγαλύτερη ενεργειακή φτώχεια και προς αυτή την κατεύθυνση έχουν συμβάλλει και η δική σας Κυβέρνηση και οι κυβερνήσεις του ΠΑΣΟΚ και του ΣΥΡΙΖΑ.

Από εκεί και μετά το Κομμουνιστικό Κόμμα Ελλάδας, κυρία Υπουργέ, δεν δαιμονοποιεί καμμία μορφή αξιοποίησης ενέργειας. Το βασικό κριτήριο σε αυτή την περίπτωση είναι επαρκής ενέργεια από ποιον και για ποιον. Σε αυτό το ερώτημα, λοιπόν, συνειδητά και σκόπιμα δεν απαντά η Κυβέρνηση και καμμία άλλη πολιτική δύναμη, διότι αυτοί οι σχεδιασμοί του ΑΔΜΗΕ είναι σχεδιασμοί μεγάλων ισχυρών οικονομικών ομίλων της Ευρωπαϊκής Ένωσης και όχι μόνο, να σχεδιάσουν ένα ενεργειακό μείγμα, ένα ενεργειακό στρατηγικό σχεδιασμό που θα ικανοποιεί τις δικές του ανάγκες και όχι τις ανάγκες του λαού για φθηνό επαρκές ρεύμα που να καλύπτει τις πραγματικές του ανάγκες.

Και το πού θα βρεθούν τα χρήματα, αν μας λέτε ότι τα 235.000 είναι πολύ φθηνότερο σε σχέση με τα 2 εκατομμύρια, με συγχωρείτε, αλλά βάζετε στον Προκρούστη αυτών των σχεδιασμών την υγεία, το περιβάλλον, την καταστροφή του περιβάλλοντος, όταν την ίδια στιγμή δίνετε δισεκατομμύρια ευρώ, τα σκορπάτε από εδώ και από εκεί για τις επιθετικές ανάγκες του ΝΑΤΟ, όταν δίνετε αφειδώς πάνω από 8,5 δισεκατομμύρια για τους ενεργειακούς ομίλους, όταν ένα πακέτο του Ταμείου Ανάκαμψης θα οδηγηθεί για τη λεγόμενη πράσινη ανάπτυξη, αλλά δεν έχετε να δώσετε για να περιφρουρήσετε, να υπερασπίσετε την υγεία και το περιβάλλον της χώρας;

Κατά συνέπεια θα πρέπει να ομολογήσετε ότι το καπιταλιστικό κέρδος είναι αυτό που αποτελεί και τον στόχο για τη λειτουργία της διασύνδεσης, αποτελεί τον καθοριστικό παράγοντα για τον τρόπο που τελικά θα σχεδιαστούν και θα υλοποιηθούν τα σχετικά έργα.

Ναι όντως η πόντιση του καλωδίου ή η υπογειοποίηση του καλωδίου, είναι αυτή που θα συμβάλει πολύ καλύτερα σε σχέση με τους πυλώνες υψηλής τάσης που θα φτάνουν τα τριάντα τρία μέτρα. Βάλτε όμως το χέρι στην τσέπη. Πάρτε από τους μεγάλους ομίλους, κόψτε από τις νατοϊκές ανάγκες και δώστε για τον σχεδιασμό και την κάλυψη των αναγκών που έχει ο λαός.

Η αντίθεση του λαού των Χανίων στο έργο της ηλεκτρικής διασύνδεσης Χανίων - Δαμάστας αναδείχθηκε όχι με κάποιες αντιδράσεις. Εδώ έγινε ολόκληρη μηχανοκίνητη πορεία όλων των χωριών του Αποκορώνου και των Χανίων στις 16 Σεπτεμβρίου με εκατοντάδες Χανιώτες, φορείς της περιοχής που δήλωσαν την αντίθεσή τους στην εγκατάσταση αυτών των τεράστιων πυλώνων. Τα κέρδη λοιπόν των λίγων είναι αυτά που καθορίζουν, κυρία Υπουργέ, από πού θα περάσουν οι πυλώνες, εάν θα γίνει υπογειοποίηση ή όχι και όχι η Κυβέρνησή σας. Απλά η Κυβέρνησή σας υποτάσσεται και ακολουθεί τις οδηγίες των ομίλων.

Κανείς όμως δεν έχει απαντήσει τι επιπτώσεις θα έχει στο περιβάλλον το συγκεκριμένο έργο. Έχετε να απαντήσετε εσείς ως Κυβέρνηση τι επιπτώσεις θα έχει όλο αυτό στο περιβάλλον, σε μια περιοχή τεράστιου φυσικού πλούτου από την οποία εξαρτώνται οικονομικά εκατοντάδες αγρότες και επαγγελματίες του νομού; Έχετε κάποια μελέτη που να παρουσιάζει τις συνέπειες στην υγεία των κατοίκων από την εκπομπή της ηλεκτρομαγνητικής ακτινοβολίας; Όλα τα παραπάνω μπαίνουν σε δεύτερη μοίρα και υποτάσσονται στους χρόνους παράδοσης του έργου, στο κόστος που θα χρειαστεί για την υλοποίησή του.

Μάλιστα -σας είπα και στην πρωτολογία μου- έχουμε απειλές από τον ΑΔΜΗΕ, από τον πρόεδρο του ΑΔΜΗΕ, που δεν διστάζει να εξαπολύει απειλές για ένταση της καταστολής ενάντια στις κινητοποιήσεις του λαού της περιοχής. Κατά συνέπεια πρέπει πολύ συγκεκριμένα να πάρετε θέση, να επανεξετάσετε τη μελέτη που αφορά αυτό το έργο του ΑΔΜΗΕ. Ο χανιώτικος λαός δεν θα δείξει καμμία εμπιστοσύνη -δεν έχει δείξει έτσι και αλλιώς- σε αυτούς τους σχεδιασμούς ή σε όσους παριστάνουν τους ανήξερους ή σερβίρουν ένα ξαναζεσταμένο φαγητό, αυτό της δίκαιης ανάπτυξης ή της ανάπτυξης για όλους. Το κεφάλαιο δεν παραχωρεί τίποτα εάν δεν εξασφαλίσει τα κέρδη του. Ο λαός δεν μπορεί να κερδίσει τίποτα, εάν δεν φθάσει στο κεφάλαιο.

Βέβαια εσείς το υπηρετείτε το κεφάλαιο και γι’ αυτό είστε γαλαντόμοι όταν είναι να το ενισχύσετε, αλλά πολύ τσιγκούνηδες συμπολίτες όταν είναι να πάρετε από αυτό και να ενισχύσετε τον λαό και τις ανάγκες του. Και όσα ακούγονται για επανακρατικοποίηση της ΔΕΗ και για ενεργειακές κοινότητες που προβάλλουν κυρίως το ΠΑΣΟΚ και ο ΣΥΡΙΖΑ, έχουν έναν κοινό παρονομαστή με τα έργα της διασύνδεσης που αυτή τη στιγμή προωθούνται, το ρεύμα - εμπόρευμα που θα πωλείται στην αγορά ενέργειας και άρα θα πρέπει να αποφέρει κέρδος.

Και από αυτή την άποψη εμείς λέμε όχι στους πυλώνες του ΑΔΜΗΕ. Συντασσόμαστε με τους κατοίκους του Αποκορώνου Χανίων και των Σφακίων, να μην προχωρήσει η σχεδιαζόμενη γραμμή μεταφοράς και να σχεδιαστεί η υλοποίηση με υπογειοποίηση ή άλλους τρόπους όπως προτείνουν επιστημονικοί φορείς, ρεύμα ως κοινωνικό αγαθό για όλους και όχι πανάκριβο εμπόρευμα, κατάργηση του Χρηματιστηρίου Ενέργειας και γενναία μείωση -και κλείνω με αυτό- στην τιμή του ηλεκτρικού ρεύματος για τα λαϊκά στρώματα και μάλιστα πλαφόν για το αγροτικό ρεύμα, όπως έχουν προτείνει οι ίδιοι οι αγρότες, στα 0,7 λεπτά την KWh και φυσικά να καταργηθούν όλα τα πράσινα χαράτσια στους λογαριασμούς του ρεύματος.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κυρία Υπουργός.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Άκουσα με πολλή προσοχή κύριε Βουλευτά. Ξέρετε δεν έχετε εσείς αποκλειστικά το μονοπώλιο στην κοινωνική ευαισθησία ούτε και εκπροσωπείτε κατ’ αποκλειστικότητα -θα έλεγα- τους πολίτες. Το αν έχουμε νοιαστεί ή όχι ως Κυβέρνηση για το ενεργειακό κόστος και για τους πολίτες, το έχουμε αποδείξει πάρα πολλές φορές, κύριε Βουλευτά, επιτρέψτε μου να πω, με πλήθος πολιτικών και δίνοντας κοντά στα 10 δισεκατομμύρια ευρώ μέσα στα δύο χρόνια της ενεργειακής κρίσης σε όλα τα νοικοκυριά και τις επιχειρήσεις και δίνοντας φθηνότερο ρεύμα στους αγρότες -ένα από τα τελευταία μας μέτρα, το πρόγραμμα «ΓΑΙΑ»- και δίνοντας ειδικές επιδοτήσεις στους ευάλωτους πολίτες της χώρας μας, στις πολύτεκνες οικογένειες. Και θα μπορούσα να φάω όλο τον χρόνο της δευτερολογίας μου απαριθμώντας όλα τα κοινωνικά μέτρα που έχουμε λάβει σε αυτό το Υπουργείο για να στηρίξουμε τα νοικοκυριά και τις επιχειρήσεις.

Ξαναγυρίζοντας στο ερώτημα που θέσατε -γιατί αναφερθήκατε και σε επιπτώσεις της υγείας και στα περιβαλλοντικά- αυτό που μπορώ να σας διαβεβαιώσω είναι ότι αυτός ο σχεδιασμός για το εν λόγω έργο κατά τον παρόντα χρόνο -όπως έχει σχεδιαστεί από τους καθ’ ύλην αρμόδιους τεχνικούς- είναι ο βέλτιστος, γι’ αυτό και έχει λάβει και όλες τις αδειοδοτήσεις. Το αν έχει επιπτώσεις ή όχι στα περιβαλλοντικά -κρίνεται άλλωστε αυτή τη στιγμή που είναι σε εξέλιξη η απόφαση έγκρισης περιβαλλοντικών όρων- γίνεται διαβούλευση, γνωμοδοτούν όλοι οι φορείς, οι πολίτες, λαμβάνονται υπ’ όψιν όλα τα σχόλια και έτσι εκδίδεται στο τέλος η απόφαση περιβαλλοντικών όρων.

Και πάλι θα σας πω ότι και για τα δύο εναλλακτικά σενάρια είτε υπογειοποίηση, είτε υποθαλάσσιο, θα έπρεπε να μελετηθεί και να αδειοδοτηθεί εκ νέου το έργο. Αυτό θα σήμαινε ότι η έναρξη υλοποίησης θα καθυστερούσε για πάρα πολλά χρόνια ακόμη, στερώντας από τους κατοίκους ειδικά της δυτικής Κρήτης τα οφέλη της διασύνδεσης του νησιού με το ηπειρωτικό σύστημα.

Και να πω και δυο κουβέντες για δύο πραγματάκια που είπατε. Νομίζω είπατε για τις γεωργικές εκτάσεις και για τις επιπτώσεις στην υγεία. Οι γεωργικές εκτάσεις που τυχόν οχληθούν υπολογίζονται πρώτον σε μια πολύ, πολύ μικρή έκταση του συνόλου των γεωργικών εκτάσεων της πόλης. Από τη λειτουργία επίσης του έργου δεν θα θιγούν ούτε κατοικημένες περιοχές, ούτε παραγωγικές δραστηριότητες. Μάλιστα η γεωργική δραστηριότητα κάτω από τις γραμμές μεταφοράς επιτρέπεται και δεν επηρεάζεται ασχέτως επίσης του είδους της καλλιέργειας.

Και σε ό,τι αφορά -κλείνω με αυτό- τις ανησυχίες για την επίδραση των ηλεκτρομαγνητικών πεδίων στην υγεία να πω το εξής. Ακούστε, γίνονται διαρκώς μετρήσεις σε όλα τα σημεία υψηλής τάσης και εντός και εκτός Ελλάδας. Τα όρια του Παγκόσμιου Οργανισμού Υγείας είναι πολύ σαφή και πάντα όλες οι μετρήσεις είναι τάξης μεγέθους κάτω από τα όρια που θέτει ο Παγκόσμιος Οργανισμός Υγείας.

Θυμίζω επίσης ότι έχουμε γραμμές υψηλής τάσης πάνω από όλα τα δυτικά προάστια της Αθήνας. Θυμίζω ότι έχουμε υποσταθμούς που γειτνιάζουν αυτή τη στιγμή με σχολεία και με νοσοκομεία. Έχουμε εργαζόμενους επίσης που δουλεύουν μέσα στους σταθμούς υψηλής τάσης και δεν υπάρχει καμμία απολύτως επιστημονική ανησυχία για αυτά τα πεδία. Μάλιστα όσο μεγαλύτερη -αυτό είναι τεχνικό, δεν το γνώριζα, μου το μετέφεραν οι ειδικοί- είναι η τάση του κυκλώματος, τόσο πιο γρήγορα αποσβένεται το όποιο πεδίο και σε καμμία περίπτωση αυτό δεν αφορά τον κίνδυνο στην υγεία των ανθρώπων. Να το πω δηλαδή πιο απλά, το πιστολάκι που χρησιμοποιούμε για τα μαλλιά στο σπίτι, είναι πιο επικίνδυνο λόγω της απόστασης που έχει από το κεφάλι.

Αλλά σε κάθε περίπτωση, κύριε Βουλευτά, νομίζω ότι μπορούμε να κάνουμε και άλλες αναλύσεις και μελέτες από ανεξάρτητους τρίτους, από τον «ΔΗΜΟΚΡΙΤΟ» για παράδειγμα και από όποιον άλλον και να το δούμε ακόμη περισσότερο εις βάθος αν επηρεάζεται ή όχι εν τέλει η υγεία για έργα υψηλής τάσης που έχουν γίνει σε όλο τον κόσμο. Και φαντάζομαι δεν είναι η πρώτη φορά που η Ελλάδα κάνει κάτι τέτοιο. Σε όλο τον κόσμο έχουν γίνει. Να δούμε εκεί ποιες ήταν αυτές οι επιπτώσεις και να το συζητήσουμε μετά, αν όντως επιστημονικά αυτά που λέγονται ευσταθούν ή όχι.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Συνεχίζουμε με την πρώτη με αριθμό 1407/20-9-2024 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιωάννη Τσίμαρη προς τον Υπουργό Προστασίας του Πολίτη με θέμα: «Αναδιάρθρωση αστυνομικών υπηρεσιών Περιφέρειας Ηπείρου».

Παρακαλώ κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Κύριε Υπουργέ, από την πρόσφατη επίσκεψη του κ. Χρυσοχοΐδη στις αστυνομικές υπηρεσίες της Περιφέρειας Ηπείρου πληροφορηθήκαμε από τις ανακοινώσεις του Τύπου την πρόθεση της Κυβέρνησης για αναδιάρθρωση των αστυνομικών υπηρεσιών τόσο των Ιωαννίνων όσο και της Ηπείρου.

Σύμφωνα με αυτές τις πληροφορίες η ανασύνταξη των αστυνομικών υπηρεσιών θα έχει στον πυρήνα της τα αστικά κέντρα, με αποτέλεσμα το κλείσιμο ή τη συρρίκνωση τμημάτων και υπηρεσιών που λειτουργούν αποκεντρωμένα, όπως παραδείγματος χάριν της Πυρσόγιαννης Ιωαννίνων.

Σε ανοιχτή επιστολή τους οι κάτοικοι των Μαστοροχωρίων της Περιφερειακής Ενότητας Ιωαννίνων, στην οποία ανήκει η Πυρσόγιαννη, αναφέρονται στην έντονη φημολογία για οριστική κατάργηση του Αστυνομικού Σταθμού Πυρσόγιαννης και του Τμήματος Συνοριακής Φύλαξης Πυρσόγιαννης.

Δεδομένου ότι ένα κράτος δικαίου οφείλει να εξασφαλίζει μεταξύ άλλων ασφάλεια στους πολίτες του, δεδομένου ότι στην Περιφέρεια Ηπείρου για το έτος 2023 οι μεθοριακοί σταθμοί κατέγραψαν αύξηση διελεύσεων με την Κακαβιά να έχει αύξηση 8,8%, τη Σαγιάδα 31,7% και τη Μέρτζανη 16% και δεδομένου ότι το τελευταίο διάστημα η πολιτική σας εφαρμόζει αναγκαστικές, συνεχιζόμενες αποσπάσεις αστυνομικών από την Ήπειρο στην Αθήνα, ενώ παράλληλα καταγράφεται αύξηση της παραβατικότητας και της εγκληματικότητας στην περιοχή ερωτάστε, κύριε Υπουργέ: Ισχύουν οι πληροφορίες για κλείσιμο ή υποβάθμιση αστυνομικών υπηρεσιών στην παραμεθόριο των Ιωαννίνων και της Ηπείρου; Αν ναι, ποια θα είναι η σχεδίαση;

Δεύτερον, ποιο είναι το ακριβές σχέδιό σας για την ανασύνταξη των αστυνομικών υπηρεσιών στην Περιφερειακή Ενότητα Ιωαννίνων και της Ηπείρου;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

Έχετε τον λόγο, κύριε Υφυπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, μας ενδιαφέρει η αναβάθμιση της ποιότητας των αστυνομικών υπηρεσιών σε όλες τις περιοχές και αυτό προϋποθέτει έναν συνολικό, υπεύθυνο σχεδιασμό της οργανωτικής δομής των αστυνομικών υπηρεσιών ανά την επικράτεια. Θέλουμε και μεριμνούμε για την επαρκή στελέχωση και των περιφερειακών υπηρεσιών γιατί μας ενδιαφέρει το υψηλότερο δυνατό επίπεδο απόδοσής τους.

Για την Περιφέρεια Ηπείρου, που έχει τριακόσιες δεκαεννέα χιλιάδες εννιακόσιους ενενήντα έναν κατοίκους, εκεί έχουμε λοιπόν τη Γενική Περιφερειακή Αστυνομική Διεύθυνση Ηπείρου, όπου λειτουργούν οι Διευθύνσεις Αστυνομίας Ιωαννίνων, Άρτας, Θεσπρωτίας και Πρέβεζας. Κάνουμε όλες τις απαραίτητες ενέργειες για την ορθολογική κατανομή του προσωπικού για την εξυπηρέτηση του υπηρεσιακού και εν γένει του δημοσίου συμφέροντος. Αξιολογούμε κάθε φορά τις ανάγκες που προκύπτουν και φροντίζουμε να ανταποκρίνονται οι υπηρεσίες στα καθήκοντά τους και να εξασφαλίζονται βέβαια όλες οι προϋποθέσεις ομαλής και αποδοτικής λειτουργίας, με σκοπό πάντοτε να απολαμβάνουν οι πολίτες το συνταγματικά κατοχυρωμένο δικαίωμα στην ασφάλεια.

Μετά, λοιπόν, από εκτίμηση των υπηρεσιακών αναγκών και με σκοπό την ενίσχυση της αστυνόμευσης στην περιοχή, στο πλαίσιο των τακτικών και συμπληρωματικών μεταθέσεων από το 2019 έως το 2024, δηλαδή την περίοδο διακυβέρνησης της χώρας από τη Νέα Δημοκρατία, οι υπηρεσίες της Γενικής Περιφερειακής Αστυνομικής Διεύθυνσης Ηπείρου έχουν ενισχυθεί με εκατόν μία θέσεις αστυνομικού προσωπικού διαφόρων βαθμών που έχουν καλυφθεί στο σύνολό τους. Περαιτέρω στοιχεία, όμως, όπως αντιλαμβάνεστε, για την οργάνωση, τη διάρθρωση και τη σύνθεση των υπηρεσιών της Ελληνικής Αστυνομίας είναι πληροφορίες που άπτονται ζητημάτων ασφάλειας και δεν μπορούν να γνωστοποιηθούν.

Θα πρέπει, επίσης, να σας πω ότι κατά τον προγραμματισμό για την κάλυψη των εποχιακών αναγκών των υπηρεσιών αστυνόμευσης των αεροδρομίων και των άλλων περιοχών τουριστικού ενδιαφέροντος λήφθηκε μέριμνα κατά την τουριστική περίοδο για να ενισχυθούν με δόκιμους αστυφύλακες για την πρακτική εκπαίδευσή τους. Είχαμε, λοιπόν, μετά από σχετική διαταγή του Αρχηγείου ενίσχυση με εννέα δόκιμους αστυφύλακες στη Διεύθυνση Αστυνομίας Άρτας και Πρέβεζας. Δίνεται, επίσης, η δυνατότητα στον γενικό περιφερειακό αστυνομικό διευθυντή Ηπείρου, αλλά και στους διευθυντές των αστυνομικών διευθύνσεων εκεί να αποσπούν προσωπικό μέχρι τον βαθμό του Αστυνόμου Α΄, έτσι ώστε να καλύπτονται οι υπηρεσιακές ανάγκες που προκύπτουν κάθε φορά από την κάθε υπηρεσία. Φροντίζουν, επίσης, και η γενική περιφερειακή αστυνομική διεύθυνση και οι διευθύνσεις κάθε φορά που κάποια υπηρεσία παρουσιάζει κάποια έλλειψη, κάποιο κενό, να μην αφήνουν οποιοδήποτε κενό αστυνόμευσης και να ενισχύεται με προσωπικό από άλλες υφιστάμενες υπηρεσίες.

Εμείς αναγνωρίζουμε, επίσης, τις αυξημένες ανάγκες αστυνόμευσης των υπηρεσιών πρώτης γραμμής της Ελληνικής Αστυνομίας ιδιαίτερα και αυτή της ΓΑΔΑ, που αποτελεί και το μεγαλύτερο αστικό κέντρο της χώρας, αλλά επαναλαμβάνω, επαναξιολογούμε διαρκώς το σύστημα των αποσπάσεων και των μεταθέσεων.

Θέλω να σας πω, λοιπόν, επειδή αναφερθήκατε στην ερώτηση για πληροφορίες διά ανακοινώσεων, ότι νομίζω ότι δεν θα βρείτε καμμία ανακοίνωση περί των πληροφοριών που λέτε. Θα σας απαντήσω, όμως, πολύ ξεκάθαρα στη δευτερολογία μου, όπως, επίσης, θα σας δώσω και πολύ συγκεκριμένα στοιχεία, για να δείτε την ποιότητα αστυνόμευσης στην Γενική Περιφερειακή Αστυνομική Διεύθυνση Ηπείρου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υφυπουργό.

Παρακαλώ, κύριε Τσίμαρη, έχετε τον λόγο.

**ΙΩΑΝΝΗΣ ΤΣΙΜΑΡΗΣ:** Περιμένω δηλαδή, τη δευτερολογία σας να μου απαντήσετε αν υφίσταται ή όχι αυτή η ανησυχία των κατοίκων.

Ξέρετε ότι Ελλάδα δεν είναι μόνο η Αθήνα. Όντως το 50% των αστυνομικών υπηρετεί στην Αθήνα, αλλά ξέρουμε ότι υπάρχουν αθρόες αποσπάσεις από περιφερειακά κυρίως αστυνομικά τμήματα των Διευθύνσεων Ιωαννίνων και Ηπείρου προς το κέντρο, τα οποία έχουν γίνει αναγκαστικά, ενώ το βασικό αίτημα είναι αυτά να γίνονται εθελοντικά.

Ξέρουμε ότι υπάρχει πολιτική μηδενικών μεταθέσεων αυτόν τον χρόνο στην περιοχή των Ιωαννίνων και στην Περιφέρεια Ηπείρου γενικότερα και εσείς ξέρετε καλύτερα, χωρίς να θέλω να πω ποσοστά εδώ, εφόσον επικαλεστήκατε όρους ασφαλείας, ότι οι αστυνομικοί που έχουν ώριμα συνταξιοδοτικά δικαιώματα στην περιοχή είναι σε ένα αρκετά μεγάλο ποσοστό με ό,τι αυτό συνεπάγεται στον άμεσο σχεδιασμό και τι θα προκύψει.

Υπάρχει -πάλι στην ίδια επιστολή- καταγγελία των κατοίκων των Μαστοροχωρίων ότι στο βιβλίο συμβάντων, με τις αθρόες αποσπάσεις που έχετε κάνει από τα περιφερειακά τμήματα, έχουν αυξηθεί πάρα πολύ τα συμβάματα με διαρρήξεις, κλοπές και εισβολές ακόμα και σε κατοικημένα σπίτια. Άρα, η ασφάλεια της περιοχής είναι πρωτεύον ζήτημα. Η εμπέδωση του αισθήματος ασφαλείας θα δημιουργήσει ξέρετε και αυτό που ζητάμε, δηλαδή μια αναστροφή της τάσης φυγής των κατοίκων από την παραμεθόριο. Γιατί ξέρετε, το να αισθάνεσαι ασφαλής είναι το πρώτο αίσθημα το οποίο θα πρέπει να καλύψουμε, ώστε αυτοί να συνεχίσουν να προσφέρουν σε αυτή τη στρατηγικά πολύ σπουδαία περιοχή της χώρας.

Περιμένω με αγωνία να μου διαψεύσετε ή να μου να αναλύσετε ακριβώς τι θα γίνει. Θα πρέπει πάντα στον σχεδιασμό σας να έχετε την ιδιαιτερότητα της περιοχής με τη γειτνίαση συγκεκριμένων χωρών, τα αποτελέσματα των παρεμβάσεων που έχει κάνει η τοπική διεύθυνση Ιωαννίνων και τα αποτελέσματα που έχει φέρει σχετικά με παραβατικές συμπεριφορές, όχι ατομικές, αλλά και με διακίνηση. Περιμένω να ακούσω πληροφορίες οι οποίες θα καθησυχάσουν τους κατοίκους των περιοχών αυτών.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Τσίμαρη.

Παρακαλώ, κύριε Υπουργέ, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Κύριε συνάδελφε, θα συμφωνήσω ότι και δικός μας στόχος είναι να ενισχύσουμε το αίσθημα ασφάλειας των πολιτών παντού, σε όλη τη χώρα, και βέβαια και στην Ήπειρο.

Θέλω να δώσω κάποια στοιχεία -είναι χρήσιμα- και θα δώσω και τα απαραίτητα στοιχεία για τα Πρακτικά, για να δείτε πόσο καταφέρνουμε με τον σχεδιασμό που υπάρχει να αναβαθμίζουμε την ποιότητα και στη συγκεκριμένη περιοχή. Ας κάνουμε, λοιπόν, μια σύγκριση μέχρι τον Αύγουστο του 2024 για το 2024 με την αντίστοιχη περίοδο του 2023. Εκεί, λοιπόν, προκύπτει μια μείωση των ληστειών κατά 40% και έχουμε εξιχνίαση των τετελεσμένων κλοπών σε ποσοστό 73,39%. Στα τροχαία ατυχήματα, επίσης, έχουμε καλύτερα στοιχεία. Θα πρέπει να σας πω ότι είχαμε οκτώ τροχαία ατυχήματα στην αντίστοιχη περίοδο του 2024 έναντι δεκαεπτά το 2023. Είχαμε ένα θανατηφόρο την ίδια περίοδο έναντι τεσσάρων το 2023. Θα τα δώσω για να δείτε τα υπόλοιπα στοιχεία, είναι σημαντικά. Να σας πω μόνο ότι αυτό έχει επιτευχθεί με αύξηση των ελέγχων και θα σας πω ότι μόνο τον Αύγουστο του 2024 είχαμε αυξημένους ελέγχους και έχουν βεβαιωθεί έξι χιλιάδες πεντακόσιες εβδομήντα εννέα παραβάσεις.

Στο τελευταίο χρονικό διάστημα και μόνο, θα σταθώ μόνο στον Σεπτέμβριο, για να δείτε κάποιες συγκεκριμένες αποτελεσματικές δράσεις-επιτυχίες της αστυνομίας στην περιοχή. Στις 7-9-2024 ταυτοποιήθηκαν τρεις ημεδαποί για υπόθεση κλοπής στην Πρέβεζα. Στις 12-9-2024 έξι άτομα συνελήφθησαν για διάφορα αδικήματα, όπως όπλα και ναρκωτικά. Θα τα δείτε, θα τα καταθέσω στα Πρακτικά. Στις 14-9-2024 συνελήφθη ημεδαπός στα Γιάννενα για διακίνηση ναρκωτικών. Στις 15-9-2024 ταυτοποιήθηκε αλλοδαπός που εμπλέκεται σε υπόθεση τηλεφωνικής απάτης στην Άρτα. Στις 20-9-2024 εξιχνιάστηκε κλοπή από κατοικία σε περιοχή της Πρέβεζας. Στις 21-9-2024 δύο άτομα στα Γιάννενα για διακίνηση ναρκωτικών. Θα τα καταθέσω στα Πρακτικά.

Επίσης, θα πρέπει να αναφερθώ, όπως αναφερθήκατε κι εσείς, στην επίσκεψη του Υπουργού Προστασίας του Πολίτη στα Γιάννενα πριν από περίπου δύο μήνες όπου έγινε ευρεία σύσκεψη. Εκεί συζητήθηκαν όλα τα σημαντικά θέματα που αφορούν στην αστυνόμευση στην εδαφική αρμοδιότητα της Γενικής Περιφερειακής Αστυνομικής Διεύθυνσης Ηπείρου.

Σας θυμίζω και τη δική μου επίσκεψη πριν από περίπου έναν μήνα, την επίσκεψη στη Θεσπρωτία του Υπουργού Προστασίας του Πολίτη που ανακοίνωσε τη δημιουργία του νέου αστυνομικού μεγάρου, για το οποίο έχει εξασφαλιστεί χρηματοδότηση από προγράμματα του Υπουργείου Προστασίας του Πολίτη και ευρωπαϊκούς πόρους. Σας θυμίζω, επίσης, τις συναντήσεις που έκανε με δημάρχους της Ηγουμενίτσας, Σουλίου, με τον γενικό περιφερειακό αστυνομικό διευθυντή Ηπείρου, με αξιωματικούς των αστυνομικών υπηρεσιών εκεί, αλλά και στο μεθοριακό σημείο ελέγχου στον Μαυρομάτη και στο τμήμα Διαβατηριακού Ελέγχου Σαγιάδας. Σας δίνω, λοιπόν, τα δελτία Τύπου 24-7-2024 και 31-7-2024 γι’ αυτή την επίσκεψή σας. Είπα και πριν -και σας το ζήτησα- ότι δεν υπάρχει πουθενά καμμιά τέτοια δήλωση περί κατάργησης κάποιου τμήματος, κάποιας υπηρεσίας της αστυνομίας στην περιοχή αυτή.

Επίσης, πρέπει να σας πω ότι στην αρμόδια διεύθυνση του Υπουργείου δεν υπάρχει μέχρι σήμερα κανένα τέτοιο αίτημα για αλλαγές στην οργανωτική δομή της συγκεκριμένης περιοχής.

Σας λέω, λοιπόν, ξεκάθαρα ότι δεν υπάρχει κανένας τέτοιος σχεδιασμός αναφορικά με την κατάργηση του αστυνομικού σταθμού Πυρσόγιαννης και του τμήματος Συνοριακής Φύλαξης Πυρσόγιαννης. Επί του παρόντος, τουλάχιστον, αυτό που μπορούμε να σας πούμε είναι ότι δεν υπάρχει κάτι τέτοιο. Βέβαια, εμείς λαμβάνουμε διαρκώς υπ’ όψιν μας τα αιτήματα που έρχονται, επαναξιολογούμε τις ανάγκες, κάτι που οφείλουμε να κάνουμε, γιατί σκοπός τελικά είναι να έχουμε το καλύτερο επίπεδο απόδοσης των αστυνομικών υπηρεσιών.

Επιπλέον, μελετάμε διαρκώς το θεσμικό πλαίσιο των τοποθετήσεων, των μεταθέσεων, των αποσπάσεων και των λοιπών μετακινήσεων του προσωπικού για τυχόν τροποποίηση των διατάξεων, γιατί σκοπός μας είναι πάντοτε η καλύτερη λειτουργία του σώματος.

Σκοπός μας είναι, επίσης, να προωθούμε και να αντιμετωπίζουμε θετικά όλα τα αιτήματα που έχουν να κάνουν σε σχέση με τη λειτουργία του προσωπικού, την αντιμετώπιση των ζητημάτων τους και βέβαια, να επιλύουμε κατά το δυνατόν τα προβλήματά τους. Ελπίζουμε, λοιπόν, να σας καλύψαμε και να σας δώσαμε μια πολύ ξεκάθαρη απάντηση στο ερώτημα που θέσατε.

Σας ευχαριστώ.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Και τώρα προχωράμε στην τέταρτη με αριθμό 1415/23-9-2024 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας με θέμα: «Να δοθούν άμεσες λύσεις στα προβλήματα των σεισμοπλήκτων στο Aρκαλοχώρι».

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, έχουν ήδη συμπληρωθεί τρία χρόνια από τον καταστροφικό σεισμό στο Aρκαλοχώρι αφήνοντας πίσω συντρίμμια, κατεστραμμένες περιουσίες και ξεσπιτωμένους. Μέχρι και σήμερα συνεχίζεται το μαρτύριό τους σε πολλά χωριά και του Δήμου Μινώα - Πεδιάδας και του Δήμου Αρχανών - Αστερουσίων, όπου χωρίς ουσιαστικά μέτρα στήριξης και απροστάτευτοι παλεύουν να επιβιώσουν πάνω στα συντρίμμια που άφησε ο εγκέλαδος.

Πρώτον, εκατόν πενήντα οικογένειες συνεχίζουν να ζουν στους οικίσκους και ενώ η ζωή και η καθημερινότητά τους όλο και δυσκολεύει, από τον Νοέμβρη του 2024 υπάρχει κίνδυνος να επιβαρυνθούν οι ίδιοι το ηλεκτρικό ρεύμα στους οικίσκους, όταν ήδη πληρώνουν τους λογαριασμούς ρεύματος και νερού στα γκρεμισμένα σπίτια τους και χωρίς η Κυβέρνηση να έχει ξεκαθαρίσει αν θα αναλάβει το ίδιο το κράτος συνολικά το ήδη συσσωρευμένο χρέος προς τη ΔΕΗ, ώστε να μην επιβαρυνθούν οι οικογένειες στους οικίσκους.

Δεύτερον, είναι πολλές οι οικογένειες που συνεχίζουν να ζουν μέσα σε επικίνδυνα σπίτια, γιατί πλέον δεν αντέχουν τις συνθήκες στους οικίσκους. Αναφέρομαι στα χαρακτηρισμένα σπίτια.

Τρίτον, από τα οκτώ χιλιάδες νοικοκυριά που έχουν υποστεί ζημιές, έχουν υποβάλει φάκελο για κρατική συνδρομή μόλις οι τρεις χιλιάδες ιδιοκτήτες και από αυτούς έχουν πάρει αρχική έγκριση μόνο οι εκατόν πενήντα, άντε να είναι λίγοι παραπάνω και χωρίς να έχουν δει λεφτά στους λογαριασμούς τους, καθώς εκκρεμεί ο τελικός έλεγχος.

Τέταρτον, από τις τριακόσιες πενήντα έξι αιτήσεις για το επίδομα ενοικίου, έχουν εγκριθεί εκατόν εξήντα, αλλά ακόμη δεν έχουν πάρει χρήματα.

Πέμπτον, οι σεισμόπληκτοι πληρώνουν ΕΝΦΙΑ για τα κατεστραμμένα σπίτια τους, ενώ δεκάδες είναι οι πλειστηριασμοί σε σεισμόπληκτα σπίτια και καταστήματα ως κατάληξη των νόμων όλων των κυβερνήσεων διαχρονικά που δίνουν το ελεύθερο στα «κοράκια» των funds να προχωρήσουν με λυμένα τα χέρια σε πλειστηριασμούς.

Έκτον, από τα οκτακόσια κτήρια στον Δήμο Μινώα και τα τετρακόσια στον Δήμο Αρχανών - Αστερουσίων που έχουν χαρακτηριστεί ως κατεδαφιστέα, έχουν γίνει ελάχιστες κατεδαφίσεις στο Αρκαλοχώρι, ενώ η διαδικασία για τα 800.000 ευρώ για τον Δήμο Μινώα και για τα 200.000 ευρώ για τον Δήμο Αρχανών - Αστερουσίων τα οποία δόθηκαν για τις κατεδαφίσεις βρίσκεται ακόμη στο στάδιο ανάθεσης σε εργολάβο και είναι ζήτημα αν και αυτά επαρκούν.

Έβδομον, με ευθύνη της Κυβέρνησης οι πιο πολλοί σεισμόπληκτοι δεν θα φτάσουν ποτέ στις εργασίες αποκατάστασης, αφού δεν μπορούν να ανταποκριθούν ούτε στα έξοδα σύνταξης φακέλου. Οι κάτοικοι των οποίων τα σπίτια έχουν υποστεί ζημιές για την ολοκλήρωση του φακέλου τους βρίσκονται μπροστά σε έναν γολγοθά γραφειοκρατίας και σε έναν κυκεώνα εγγράφων. Η τροπολογία που είχατε φέρει τον Απρίλη του 2024, η οποία υποτίθεται ότι έγινε για να αρθούν τα εμπόδια και να επιταχυνθούν οι διαδικασίες εγκρίσεων των φακέλων, είναι μια κοροϊδία, εκτός του ότι αποτελεί έναν εκβιασμό προς τους πληγέντες με το πρόσχημα της απλοποίησης των διαδικασιών. Δίνει 3.000 ευρώ για σπίτια και κτήρια επιχειρήσεων που δεν είχαν σοβαρές ζημιές στον φέροντα οργανισμό και όποιος ακολουθήσει αυτή τη διαδικασία, αποποιείται τη στεγαστική συνδρομή με το παλιό σύστημα και παραιτείται από κάθε απαίτηση από το ελληνικό δημόσιο.

Στην καλύτερη περίπτωση, ένα σεισμόπληκτο κτήριο χρειάζεται, τουλάχιστον, τρία χρόνια προκειμένου να επιχορηγηθεί το ποσό της αρωγής, αρωγή που αφορά μόνο στο 80% από το κράτος -το υπόλοιπο είναι το ενυπόθηκο δάνειο, το οποίο μάλιστα οι τράπεζες αρνούνται να δώσουν- και φτάνει μόλις το 45%-50% του κόστους με τις τιμές στην αγορά να έχουν, βέβαια, απογειωθεί, κάτι που ξέρουν όλοι.

Όγδοον, με το νέο ΦΕΚ στις 9-8-2024 συνεχίζεται η κοροϊδία, αφού κτήρια που ο στατικός φορέας δεν είναι από οπλισμένο σκυρόδεμα θα χρηματοδοτούνται μόλις με 800 και 600 ευρώ το τετραγωνικό μέτρο.

Για όλα τα παραπάνω, σας ρωτάμε, κύριε Υπουργέ, ποια είναι τα κατεπείγοντα μέτρα που προτίθεστε να πάρετε, για να δοθούν άμεσες ουσιαστικές λύσεις στα προβλήματα των σεισμοπλήκτων στο Aρκαλοχώρι.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς τον κ. Συντυχάκη.

Στην ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας κ. Χρήστος Τριαντόπουλος.

Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Ευχαριστώ, κύριε συνάδελφε, για την ερώτηση. Πρόκειται για την έκτη επίκαιρη ερώτηση που απαντώ για το σχέδιο στήριξης και αποκατάστασης μετά τον καταστροφικό σεισμό του 2021 στο Aρκαλοχώρι σε ένα διάστημα εννέα μηνών. Μιλάμε για ένα σχέδιο με δημοσιονομική επίπτωση κοντά στα 300 εκατομμύρια ευρώ. Θα είμαι εδώ με κάθε ευκαιρία για να αποτυπώνω την πραγματική εικόνα, να παραθέτω μεγέθη και να αναλύω την κατάσταση, όπως είναι και όχι, όπως θέλετε στρεβλά και για τους δικούς σας πολιτικούς λόγους, οι οποίοι είναι κατανοητοί, να παρουσιάσετε.

Η προσέγγισή σας εδράζεται σε συνθήματα «ούτε 1 ευρώ δεν έπεσε» και «αποζημιώσεις χωρίς όρους και προϋποθέσεις» με τα οποία δεν συμφωνούμε, όπως έχουμε πει ξανά. Δεν είναι έτσι τα πράγματα.

Πάμε να δούμε πώς έχει εξελιχθεί η κατάσταση ως τώρα, τρία χρόνια μετά τον σεισμό. Μέχρι σήμερα για την επισκευή των πληγέντων κτηρίων έχουν υποβληθεί διακόσιες ογδόντα εννέα αιτήσεις για έκδοση άδειας και χορήγηση στεγαστικής συνδρομής για επισκευές στα σπίτια και όχι για ανακατασκευές. Πρόκειται για αιτήσεις που υπολείπονται κατά πολύ των αυτοψιών, γιατί δεν έχουν υποβληθεί άλλες αιτήσεις. Επίσης, πρόκειται για αιτήσεις με πολλά ζητήματα ως προς την πληρότητά τους, αλλά και για τις ιδιοκτησιακές και κληρονομικές εκκρεμότητες και ιδιαιτερότητες, καθώς γνωρίζετε κι εσείς ότι πρόκειται στην πλειοψηφία των περιπτώσεων για παλιές ιδιοκτησίες και φυσικά, για αιτήσεις που υποβάλλονται συνεχώς. Τις τελευταίες μόνο ημέρες οι υποβληθείσες αιτήσεις ξεπερνούν τις εκατόν τριάντα. Είναι αιτήσεις για επισκευή και υπεβλήθησαν όχι ένα, όχι δύο, αλλά τρία χρόνια μετά -και πόσες άλλες δεν έχουν υποβληθεί ακόμα!- κι ενώ έχει χορηγηθεί η πρώτη αρωγή ως 20.000 ευρώ ανά σπίτι, για να καλυφθούν και τα πρώτα έξοδα του ιδιώτη μηχανικού που θα συντάξει τον φάκελο της αίτησης επισκευής. Και αυτό το λέω, γιατί είπατε ότι δεν έχουν λάβει καθόλου πόρους και δεν μπορούν να προσλάβουν ιδιώτη μηχανικό για να κάνουν τον φάκελό τους.

Αυτές οι αιτήσεις, λοιπόν, υπεβλήθησαν από τους ιδιώτες μηχανικούς τρία χρόνια μετά. Από την πλευρά της υπηρεσίας έχουν ελεγχθεί όλες οι αιτήσεις και έχει συμπληρωθεί έντυπο πληρότητας. Μέχρι τώρα έχουν εκδοθεί εκατόν ογδόντα μία άδειες επισκευής από τριάντα πέντε που ήταν πριν από έναν χρόνο, όταν και η αρμόδια υπηρεσία μετακινήθηκε στο Υπουργείο Κλιματικής Κρίσης και Πολιτικής Προστασίας, ενώ συνεχίζονται να γίνονται αιτήσεις στην ίδια υπηρεσία τρία χρόνια μετά. Όμως, ο αυξημένος όγκος των νέων αιτήσεων δημιουργεί νέες ανάγκες και νέες απαιτήσεις.

Προχωρούμε, λοιπόν, στην παράταση της προθεσμίας υποβολής αιτήσεων για έκδοση της άδειας επισκευής και χορήγηση της στεγαστικής συνδρομής, καθώς και βεβαίωσης του καθορισμού δικαιούχου για ανακατασκευή ως τις 7 Απριλίου του 2025 με τη σχετική υπουργική απόφαση να εκδίδεται το αμέσως επόμενο χρονικό διάστημα.

Όπως και έχουμε αποδείξει μέχρι τώρα, προσαρμόζουμε τα μέτρα προς διευκόλυνση των πληγέντων. Στο πλαίσιο αυτό δρομολογούνται άλλες δύο πρωτοβουλίες που στοχεύουν στη διευκόλυνση των πολιτών.

Κατ’ αρχάς, παρατείνεται κατά δύο έτη η υλοποίηση του σχήματος της προσωρινής στέγασης με αποτέλεσμα η επιδότηση ενοικίου ή συγκατοίκησης να χορηγείται στους δικαιούχους για συνολικά τέσσερα χρόνια, ενώ τετραετής είναι και η απαλλαγή από τον ΕΝΦΙΑ με διάταξη που πέρασε από τη Βουλή πριν από λίγο καιρό, διάταξη, αγαπητέ συνάδελφε, που δεν υποστηρίξατε, δεν ψηφίσατε. Κατά τα άλλα, νοιάζεστε για τον ΕΝΦΙΑ που καλούνται να πληρώσουν οι σεισμόπληκτοι, όπως αναφέρετε και στην επίκαιρη ερώτησή σας.

Όσον αφορά την επιδότηση ενοικίου, μέχρι σήμερα για όλα τα τρίμηνα έχουν υποβληθεί συνολικά τετρακόσιες τριάντα εννέα αιτήσεις. Οι εκατόν εννιά έχουν απορριφθεί και οι εγκεκριμένες αιτήσεις αφορούν ποσό που ξεπερνά τις 326.000 ευρώ με τις πληρωμές να ανέρχονται στο ποσό των 270.000 ευρώ και οι πληρωμές συνεχίζονται σε εβδομαδιαία βάση. Αυτό είναι η απάντηση στο ότι δεν έχουν πάρει ούτε ευρώ για επιδότηση ενοικίου. Έχουν πάρει, λοιπόν, και οι δικαιούχοι και θα συνεχίσουν να λαμβάνουν, όπως ανέφερα, για συνολικά τέσσερα έτη με τις απαιτούμενες διαδικασίες που τρέχουν από τις αρμόδιες υπηρεσίες.

Επιπλέον, παρατείνουμε με τη νέα διαδικασία που θεσμοθετήσαμε τη ρύθμιση των ζητημάτων που αφορούν περιπτώσεις κτηρίων που έχουν υποστεί ελαφριές βλάβες, όπως αναφέρατε. Αφορά στους σεισμόπληκτους που έχουν λάβει πρώτη αρωγή για τα χαρακτηρισμένα ως «πράσινα» κτήρια με ελαφριές ζημιές και που επιθυμούν να ολοκληρώσουν τη διαδικασία χωρίς την υποβολή φακέλου για τη χορήγηση στεγαστικής συνδρομής. Οι ενδιαφερόμενοι έχουν πλέον τη δυνατότητα υποβολής των αιτήσεών τους ως την 31η Δεκεμβρίου του 2024.

Και επιτρέψτε μου να διαφωνήσω και σε αυτό μαζί σας για τον χαρακτήρα του σχήματος. Είναι ένα σχήμα που διαμορφώσαμε για να δώσουμε την επιλογή στους δικαιούχους της πρώτης αρωγής να μπορούν να ολοκληρώσουν τη διαδικασία χωρίς την υποβολή φακέλου στεγαστικής συνδρομής, ένα σχήμα χωρίς καμμία δέσμευση και υποχρεωτικότητα, ένα σχήμα επιλογής για διευκόλυνση των πληγέντων και ένα απλό σχήμα χωρίς γραφειοκρατία με μια απλή αίτηση που απαλλάσσει τους πολίτες από την υποβολή φακέλων, ένα σχήμα που δύναται να αφορά δύο χιλιάδες περιπτώσεις «πράσινων» σπιτιών, ένα σχήμα, όμως, που δεν έτυχε της ανταπόκρισης από τους δικαιούχους. Μέσα στους πρώτους μήνες όπου έτρεχε το σχήμα υπεβλήθησαν από τους ιδιώτες μηχανικούς και από τους πολίτες μόνο τριάντα οκτώ αιτήσεις και αυτές τις τελευταίες ημέρες. Αν κοιτάξουμε λίγες ημέρες πριν, θα δούμε ότι οι αιτήσεις ήταν μόλις επτά από τους δύο χιλιάδες δυνητικούς δικαιούχους. Κατανοείτε, λοιπόν, γιατί δώσαμε παράταση μέχρι το τέλος του 2024.

Κύριε συνάδελφε, ζητούμενο είναι -και σε αυτό τουλάχιστον θεωρητικά πιστεύω ότι συμφωνούμε- η στεγαστική συνδρομή για τον σεισμό στο Αρκαλοχώρι να ολοκληρωθεί το συντομότερο δυνατόν. Εμείς από την πλευρά μας συνεχώς εξελίσσουμε το πλαίσιο της κρατικής αρωγής και διαμορφώνουμε νέες παρεμβάσεις, όπως τις ανέπτυξα παραπάνω, για να βελτιωθεί και να ενισχυθεί η διαχείριση του φαινομένου, αποτέλεσμα που φτάνει στους πολίτες με στόχο πάντα την καλύτερη στήριξή τους.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Παρακαλώ, κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, όταν ερχόμαστε εδώ και σας απευθύνουμε τα ερωτήματα, αυτά δεν τα κατεβάζουμε από τον δικό μας εγκέφαλο ούτε είναι σκέψεις κατά φαντασία, γιατί αν ήταν έτσι, τότε θα πρέπει να βγάλετε ψεύτες τον Δήμο Μινώα Πεδιάδας, θα πρέπει να βγάλετε ψεύτες τον σύλλογο «Η Ελπίδα» που παλεύει και αγωνίζεται, θα πρέπει να βάλετε ψεύτες την Επιτροπή Αγώνα που συστήθηκε πρόσφατα από κατοίκους της περιοχής, θα πρέπει να βγάλετε ψεύτες τους σεισμόπληκτους. Δεν λέτε αλήθεια για το ιδιοκτησιακό ζήτημα. Κάθε φορά και κάθε φορά οπότε έρχεστε εδώ λέτε ότι υπάρχουν μπερδέματα με το ιδιοκτησιακό και γι’ αυτό και υπάρχει καθυστέρηση.

Αν ήταν έτσι, πείτε μου γιατί υπάρχει αριθμός πρωτοκόλλου με εκατόν εξήντα φακέλους που δεν έχουν ιδιοκτησιακό πρόβλημα και δεν έχουν προχωρήσει. Μα, αυτό γίνεται και σε άλλες φυσικές καταστροφές. Να σας φέρω το παράδειγμα του Ιανού για το 2020 που πήρε μια παράταση μέχρι τέλους του 2024;

Λέτε για το επίδομα ενοικίου. Πότε δώσατε το τελευταίο ενοίκιο; Γνωρίζετε; Μήπως ήταν πριν από δεκαεπτά μήνες; Πριν από δεκαεπτά μήνες. Αν δεν είναι έτσι, διαψεύστε το και πείτε ότι δεν είναι έτσι. Η εικόνα, όμως, που έχουμε είναι αυτή, ότι η τελευταία πληρωμή ενοικίου έγινε πριν από δεκαεπτά μήνες.

Σας ρωτάμε, λοιπόν: Υπάρχουν εκατόν πενήντα οικογένειες που είναι στους οικίσκους; Αυτοί οι άνθρωποι γιατί δεν πήγαν ακόμα στα σπίτια τους; Θέλουν και μένουν στους οικίσκους; Μένει ακόμα σε χαρακτηρισμένα «κίτρινα» σπίτια κόσμος διότι δεν αντέχουν να μείνουν άλλο στους οικίσκους; Είναι εκατόν πενήντα οι εγκρίσεις από τους τρεις χιλιάδες ιδιοκτήτες που έχουν κάνει την αίτηση; Να είναι εκατόν πενήντα - διακόσιοι; Δεν είναι παραπάνω.

Όταν εμείς λέμε να καταργηθεί ο ΕΝΦΙΑ, λέμε να καταργηθεί, να μην υπάρξει απλή αναστολή. Βέβαια, αν το αναστείλετε, δεν θα πούμε «όχι». Όμως, εμείς ως κόμμα έχουμε μια πάγια θέση που λέει να καταργηθεί ο ΕΝΦΙΑ διότι αποτελεί ένα χαράτσι στις πλάτες των εργαζομένων.

Το ίδιο συμβαίνει και με τις κατεδαφίσεις στο Αρκαλοχώρι. Πείτε μου πόσα χρήματα έχετε δώσει. Έχετε δώσει για τον Δήμο Μινώα 800 χιλιάρικα και 200.000 για τον Αχάρνες - Αστερουσίων. Δηλαδή, τι θέλω να σας πω; Θέλω να σας πω ότι τρία χρόνια μετά αποκαλύπτεται πλήρως η ανυπαρξία ολοκληρωμένου κρατικού σχεδίου για πλήρη αποκατάσταση των ζημιών και αποζημίωση των πληγέντων. Και σαν να μην έφταναν όλα αυτά τι κάνατε που σφίγγει ακόμα περισσότερο τη θηλιά στους ταλαιπωρημένους σεισμόπληκτους; Προχωρήσατε στην κατάργηση του Υποθηκοφυλακείου Αρκαλοχωρίου δυσχεραίνοντας αντί να διευκολύνετε με τον τρόπο αυτό την ομαλή διεξαγωγή υποβολής αιτήσεων σχετικά με τη χορήγηση στεγαστικής συνδρομής και την αποκατάσταση των ζημιών.

Δεύτερον, τους έχετε κατατρομοκρατήσει στην κυριολεξία με αυτό το ασφυκτικό πλαίσιο προθεσμίας στην υποβολή φακέλων στο ΤΑΕΦΚ έως 27 Σεπτεμβρίου του 2024 για όσους έχουν λάβει πρώτη αρωγή ή στεγαστική συνδρομή αντί να παρατείνετε. Έμαθα, βέβαια, ότι τελικά το παρατείνετε μέχρι… Και ο Θεός φοβερά θέλει.

Ναι, είναι εδώ και καιρό, όμως, που λέμε ότι δεν προλαβαίνουν μέσα σε αυτές τις προθεσμίες και έπρεπε να καταθέσουμε την επίκαιρη ερώτηση, πρέπει να φωνάζουν οι φορείς της περιοχής για να φτάσετε να πείτε ότι «ναι, θα παρατείνουμε την προθεσμία».

Σε κάθε περίπτωση παραμένει η πολιτική που λογαριάζει τις ανάγκες ως κόστος και βάζει στο ζύγι τις ανθρώπινες ζωές και τη λαϊκή περιουσία. Κατά την άποψή μας, η Κυβέρνηση κοροϊδεύει όταν λέει ότι στηρίζει την περιοχή. Σοβαρά λέτε ότι «δώσαμε 300 εκατομμύρια». Όταν λέτε ότι δώσατε ένα συγκεκριμένο ποσό, αυτό το ποσό θα πρέπει να το συγκρίνετε με τις ανάγκες, να κοστολογήσετε τις ανάγκες, αν αυτές οι ανάγκες κοστολογούνται στα 300 ή παραπάνω εκατομμύρια ευρώ και αυτό το αποφεύγετε.

Γιατί το λέω αυτό; Διότι την ίδια στιγμή που το κράτος είναι ανύπαρκτο όταν πρόκειται για τις λαϊκές ανάγκες, την ίδια στιγμή είναι γρήγορο και αποτελεσματικό όταν πρόκειται για ανάγκες των ομίλων ή όταν πρόκειται να ενισχύσετε τις υποτίθεται αμυντικές ανάγκες της χώρας, αλλά στο πλαίσιο του τι επιτάσσει το ΝΑΤΟ και οι Αμερικάνοι.

Η ανοικοδόμηση της περιοχής, κατά την άποψή μας, έχει ως επίκεντρο την επένδυση για την κατασκευή του νέου αεροδρομίου Καστελλίου, οδικούς άξονες που θα υπηρετήσουν το τουριστικό κεφάλαιο, όπως είναι ο νέος Βόρειος Οδικός Άξονας που, ναι, θα έπρεπε να είχε γίνει, αλλά γίνεται με βάση τα κριτήρια, τα χαρακτηριστικά και τα θέλω των μεγάλων κατασκευαστικών ομίλων και των τουριστικών και φυσικά λοξοκοιτάτε τις επενδύσεις στις ανανεώσιμες πηγές ενέργειας της περιοχής για λογαριασμό ενεργειακών ομίλων.

Καταδεικνύει, δηλαδή, όλο αυτό ότι σχεδιασμός μας δεν αφορά την ουσιαστική αποζημίωση των πληγέντων, γιατί και αν ενδιαφερόσασταν, κύριε Υπουργέ, δεν θα αφήνατε υποστελεχωμένες τις αρμόδιες υπηρεσίες προώθησης των όποιων αποζημιώσεων. Αναφέρομαι στο ΤΑΕΦΚ. Θα στηρίζατε στους δήμους με ενίσχυση των πολεοδομιών, των τεχνικών τους υπηρεσιών και θα τους δίνατε επαρκή κρατική χρηματοδότηση.

Κλείνω με αυτό, κύριε Πρόεδρε. Εμείς θα συνεχίσουμε ως ΚΚΕ να στεκόμαστε πλάι στον αγωνιζόμενο και δοκιμαζόμενο λαό της περιοχής διεκδικώντας πολύ συγκεκριμένα πράγματα: Να αποζημιωθούν στο 100% της ζημιάς που έχουν υποστεί, να απαγορευτούν οι πλειστηριασμοί πρώτης και κύριας κατοικίας, να απαγορευτεί η διακοπή σε ρεύμα, νερό, τηλέφωνο, αναγκαστικά μέτρα είσπραξης.

Τίποτε απ’ όλα αυτά δεν έχετε κάνει. Να υπάρξει διαγραφή στεγαστικών δανείων για όσες κατοικίες έχουν κριθεί ακατάλληλες. Να γίνει άρση δεσμεύσεων λογαριασμών των χρημάτων της αρωγής και άμεση επιστροφή των χρημάτων που τυχόν έχουν κατασχεθεί. Απαλλαγή από την καταβολή εισφορών ατομικής ασφάλισης για όσο διάστημα χρειαστεί και να καταργηθεί ο ΕΝΦΙΑ και το τέλος επιτηδεύματος. Επιστροφή του ΦΠΑ ή απαλλαγή από αυτόν. Κατεδάφιση των χαρακτηρισμένων ως κατεδαφιστέων κτισμάτων. Βλέπετε ότι τρία χρόνια μετά, αυτά παραμένουν τα ίδια.

Δεν έχετε κάνει τίποτα για να πείτε ότι οριστικά αντιμετωπίσατε το πρόβλημα στην περιοχή του Αρκαλοχωρίου και του Δήμου Αρχανών - Αστερουσίων. Άρα, εάν δεν το πράξετε, δεν θα είναι η έκτη φορά που ερχόμαστε εδώ, θα είναι δεκαέξι, θα είναι τριάντα έξι, θα είναι εκατόν έξι φορές, γιατί αυτό οφείλουμε να κάνουμε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε συνάδελφε, σας ανέλυσα την κατάσταση στην πραγματική της διάσταση. Μίλησα με στοιχεία, όχι με συνθήματα. Τρία χρόνια με πρώτη αρωγή και χωρίς να έχει κατατεθεί φάκελος, ενώ δίνει η πολιτεία τα χρήματα στον πολίτη για να πληρώσει τον ιδιώτη μηχανικό; Από τους οκτώ χιλιάδες φακέλους, όπως λέτε, έχουν υποβληθεί λιγότεροι από τρεις; Έχουν υποβληθεί τρεις χιλιάδες. Αν κάνετε μία επίσκεψη στον οικισμό με τους οικίσκους, πόσες περιπτώσεις δεν έχουν υποβάλει ακόμα φάκελο; Ρωτήστε και θα σας πούνε, αλλά θα έχει μεγάλο ενδιαφέρον γιατί δεν έχουν υποβάλει ακόμα φάκελο για να επισκευαστεί το σπίτι τους ή να ανακατασκευαστεί. Είναι πολύ σημαντικό να έχουμε την απάντησή σας σε αυτό το ερώτημα. Να μην ξεχνάμε ότι και στην περίπτωση…

**ΕΜΜΑΝΟΥΗΛ ΣΥΝΤΥΧΑΚΗΣ:** Εσείς που το υπονοείτε γιατί δεν δίνετε απάντηση;

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Δεν το υπονοώ. Εγώ το εντοπίζω. Εγώ μιλάω με τα στοιχεία, δεν το υπονοώ. Δεν ξέρω. Εσείς εκφράζετε τους σεισμόπληκτους και μπορείτε να μου δώσετε μια απάντηση. Εγώ σας λέω για τα στοιχεία. Τα στοιχεία αυτό αναφέρουν και τους το είπαμε και στην τελευταία επίσκεψη στο Αρκαλοχώρι ότι δεν έχουν υποβληθεί όλες οι αιτήσεις από τους συμπολίτες μας που πρέπει να τις υποβάλουν, όπως εσείς είπατε. Γι’ αυτό και ζητείται η παράταση.

**ΕΜΜΑΝΟΥΗΛ ΣΥΝΤΥΧΑΚΗΣ:** Μόνο πέντε δεν υπέβαλαν. Είδατε που λέτε ψέματα;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Συντυχάκη. Σας ακούσαμε.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός Κλιματικής Κρίσης και Πολιτικής Προστασίας):** Γι’ αυτό και ζητείται η παράταση στο πλαίσιο και στα χρονοδιαγράμματα που έχουν τεθεί από τις υπουργικές αποφάσεις, πέραν των τριών ετών.

Ας μην ξεχνάμε ότι στην περίπτωση του Αρκαλοχωρίου η πρώτη αρωγή έφτασε συνολικά τα 66 εκατομμύρια μέσα σε λίγες εβδομάδες και μήνες και πως το σχήμα στήριξης των πληγέντων νοικοκυριών της Κρήτης περιλάμβανε την υψηλότερη μέχρι τότε χορήγηση της πρώτης αρωγής, η οποία έφτασε τις 20.000 ευρώ για κάθε σπίτι που είχε χαρακτηριστεί από τα αρμόδια κλιμάκια ως κόκκινο, με κάθε σεισμόπληκτο να μπορεί να λάβει τις 20.000 για περισσότερα του ενός σπιτιού.

Είναι σημαντικό, λοιπόν, να ολοκληρωθεί το σχήμα της στεγαστικής συνδρομής για να μπορέσουν οι πληγέντες συμπολίτες μας να επιστρέψουν, όπως κι εσείς θέλετε, στα σπίτια τους.

Θέλω να τονίσω για ακόμα μία φορά πως δεν θα πρέπει να επιτρέπεται σε καμμία των περιπτώσεων πολίτης να χρησιμοποιεί κίτρινο κτήριο, ιδιαίτερα αν κάποιος λάβει υπ’ όψιν και τη σεισμική δραστηριότητα στην περιοχή. Το έχουμε πει από την πρώτη στιγμή, το έχω επισημάνει και εγώ ο ίδιος στην επίσκεψή μου στο Αρκαλοχώρι και αυτή είναι και η επίσημη εισήγηση της υπηρεσίας. Γι’ αυτό άλλωστε παρέχουμε το σχήμα της προσωρινής στέγασης που παρατείνουμε για άλλα τέσσερα χρόνια, όπως ανέφερα στην πρωτολογία μου και έχουμε χορηγήσει και οικίσκους, οι οποίοι δεν αξιοποιούνται από όλους όσους πρέπει και αυτό είναι κάτι που προέκυψε και από την έρευνα της Εθνικής Αρχής Διαφάνειας που έχουμε ξανασυζητήσει μαζί σε αυτή εδώ την Αίθουσα για τις κατεδαφίσεις.

Θα αναφέρω τώρα και τα σχετικά στοιχεία γιατί; Διότι έχει χορηγηθεί χρηματοδότηση και στον Δήμο Μινώα Πεδιάδος και στον όμορο δήμο από την πρώτη στιγμή και παράλληλα με εισήγηση της Κυβερνητικής Επιτροπής Κρατικής Αρωγής εγκρίθηκε επιπλέον χρηματοδότηση ύψους 1 εκατομμυρίου ευρώ στην Περιφέρεια Κρήτης για την υλοποίηση των υπόλοιπων κατεδαφίσεων από την Περιφέρεια Κρήτης.

Για την επιτάχυνση των διαδικασιών η ΔΑΕΦΚ ως αρμόδια υπηρεσία έχει χορηγήσει στην Περιφέρεια Κρήτης τα στοιχεία των ΠΑΕΕΚ, τα πρωτόκολλα κατεδάφισης δηλαδή, που έχουν εκδοθεί και αφορούν και τους δύο δήμους και τον Δήμο Μινώα Πεδιάδος και το Δήμο Αρχανών - Αστερουσίων.

Έτσι, αντί να αναλάβουν οι πολίτες την κατεδάφιση των κτηρίων τους, όπως γινόταν μέχρι πρότινος, όπως γινόταν μέχρι το ’19 για παράδειγμα, εμείς χρηματοδοτούμε τους Οργανισμούς Τοπικής Αυτοδιοίκησης για να το κάνουν αυτοί για λογαριασμό τους, όχι το κράτος. Οι δήμοι να το κάνουν με τη χρηματοδότηση του κράτους. Υπάρχουν Οργανισμοί Τοπικής Αυτοδιοίκησης που έχουν ανταποκριθεί, όπως ο Δήμος Αρχανών - Αστερουσίων. Δεν με ρωτάτε για αυτόν τον δήμο. Με ρωτάτε για το Δήμο Μινώα Πεδιάδος. Στο ίδιο πλαίσιο, όμως, του κράτους εντάσσονται και οι δύο δήμοι, στους οποίους αποστέλλουμε από την πρώτη στιγμή τα απαραίτητα πρωτόκολλα κατεδάφισης.

Μάλιστα, είχαμε καλέσει και άλλους σεισμόπληκτους δήμους για να μεταφέρουν τεχνογνωσία στον Δήμο Μινώα Πεδιάδος. Τα αποτελέσματα -εσείς το αναγνωρίζετε- από τη δημοτική αρχή δεν ήταν ικανοποιητικά, γι’ αυτό και πλέον διοχετεύσαμε τη χρηματοδότηση στην Περιφέρεια Κρήτης.

Έχουν εκδοθεί εξακόσια εξήντα ένα ΠΑΕΕΚ, πρωτόκολλα κατεδάφισης, για τα οποία έχουν υποβληθεί μόνο τριακόσιες τριάντα μία αιτήσεις βεβαίωσης καθορισμού δικαιούχου, αιτήσεις που είναι το πρώτο βήμα για να φτιάξει κάποιος ξανά το σπίτι του, να το ανακατασκευάσει, λίγες αιτήσεις και σε αυτή την περίπτωση. Είναι το 50%. Είναι πολύ απλή η αίτηση, είναι πολύ απλή η συγκεκριμένη διαδικασία. Από τις τριακόσιες τριάντα μία βεβαιώσεις καθορισμού δικαιούχου για ανακατασκευή σπιτιού έχουν διεκπεραιωθεί μόνο οι εκατόν δέκα. Οι υπόλοιπες είναι πάνω από διακόσιες. Έχουν γίνει για τις υπόλοιπες έγγραφα ελλείψεων από την υπηρεσία προς τους πολίτες και αναμένουμε την επιστροφή της συνεργασίας από την πλευρά των πολιτών και των ιδιωτών μηχανικών. Από αυτές τις εκατόν δέκα αιτήσεις, μόλις οι δεκατρείς έχουν προχωρήσει σε έκδοση άδειας από την ΥΔΟΜ για νέο κτήριο. Από τις εξακόσιες εξήντα μία περιπτώσεις πρωτοκόλλων κατεδάφισης κτηρίων, μόλις δεκατρείς περιπτώσεις προχώρησαν, σύμφωνα με τα στοιχεία της υπηρεσίας πάντα, σε έκδοση άδειας, μόλις το 2%, ενώ η υπηρεσία έχει ανταποκριθεί σε όλα τα στάδια που σας ανέφερα μέχρι τώρα.

Κύριε συνάδελφε, με πράξεις και με έργα εμείς από την πλευρά μας βελτιώνουμε και εξελίσσουμε διαρκώς το πλαίσιο της στεγαστικής συνδρομής. Δίνουμε λύσεις με πρωτοβουλίες και διαρκή παρουσία στο πεδίο και στην περιοχή. Σας ανέπτυξα στην πρωτολογία μου τις νέες πρωτοβουλίες για τις παρατάσεις των σχημάτων. Προχωράμε λοιπόν και έχουμε προχωρήσει και σε άλλες παρεμβάσεις για την ενδυνάμωση του πλαισίου.

Ένα από τα βασικά ζητήματα που έχουν οι φάκελοι επισκευής και ανακατασκευής είναι οι ελλείψεις, ελλείψεις που σχετίζονται με το ιδιοκτησιακό καθεστώς, ελλείψεις για τις οποίες οι πολίτες ενημερώνονται και πρέπει να ενημερώνονται από την αρμόδια υπηρεσία για να ολοκληρώσουν τους φακέλους τους, καθώς μόνο οι πλήρεις και ορθοί φάκελοι προχωρούν.

Για την καλύτερη εξυπηρέτησή τους και την επιτάχυνση των διαδικασιών, όπως έχει ανακοινωθεί, ενισχύουμε και ποιοτικά και ποσοτικά το ΤΑΕΦΚ Ηρακλείου, ενεργοποιώντας ουσιαστικά και το γραφείο των Χανίων προς αυτή την κατεύθυνση, ορισμός προϊσταμένων, αύξηση στελεχών, νέο γραφείο, παρακολούθηση έργου και τακτική συνεργασία με τους ιδιώτες μηχανικούς. Δίνουμε έμφαση στη συνεργασία της υπηρεσίας με τους ιδιώτες μηχανικούς της περιοχής, που έχουν αναλάβει τους φακέλους αποκατάστασης των σπιτιών των πληγέντων συμπολιτών μας, μια συνεργασία που, όπως έχω πει ξανά, θα συνεισφέρει στη βελτίωση της τρέχουσας κατάστασης, ώστε να γίνει πιο αποτελεσματική απ’ όλες τις πλευρές. Από την πλευρά μας παρατείνονται τα σχήματα ενίσχυσης, διότι οι αιτήσεις υπολείπονται σημαντικά των δυνητικών δικαιούχων.

Το σχέδιο στήριξης και αποκατάστασης προχωρά και συνεχίζει να αποτελεί προτεραιότητα για την Κυβέρνηση και θα είμαστε εδώ να το συζητήσουμε όσες φορές θέλετε, ένα σχέδιο που περιλαμβάνει και τη στήριξη των επιχειρήσεων, επιχειρήσεις που έχουν ενισχυθεί με τρία σχήματα, με περίπου 3 εκατομμύρια ευρώ μέχρι τώρα και στήριξη που θα συνεχιστεί με το νέο σχήμα σε συνεργασία με τον τοπικό εμπορικό σύλλογο, ενώ παράλληλα τις επόμενες ημέρες θα παρουσιάσουμε και το σχέδιο για την ανασυγκρότηση του Αρκαλοχωρίου που επιμελήθηκε το Οικονομικό Επιμελητήριο Ελλάδος.

Η αποκατάσταση και η ανασυγκρότηση της περιοχής αποτελεί προτεραιότητα για εμάς και αυτό το αποδεικνύουμε έμπρακτα καθημερινώς.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, έχω την τιμή να σας ανακοινώσω ότι η Ειδική Μόνιμη Επιτροπή Προστασίας Περιβάλλοντος καταθέτει την έκθεσή της, για την Α΄ Σύνοδο της Κ΄ Βουλευτικής Περιόδου, σύμφωνα με το άρθρο 42Α παράγραφος 6 του Κανονισμού της Βουλής.

Η εν λόγω έκθεση θα καταχωριστεί στα Πρακτικά της σημερινής συνεδρίασης.

(Η προαναφερθείσα έκθεση, λόγω μεγάλου όγκου, δεν καταχωρίζεται στα Πρακτικά και βρίσκεται σε αρχείο μορφής PDF στον παρακάτω ηλεκτρονικό σύνδεσμο:

<https://www.hellenicparliament.gr/UserFiles/510129c4-d278-40e7-8009-e77fc230adef/%CE%95%CE%9A%CE%98%CE%95%CE%A3%CE%97_%CE%9A_%CE%91_%CE%A0%CE%A1%CE%9F%CE%A3%CE%A4%CE%91%CE%A3%CE%99%CE%91%CE%A3%20%CE%A0%CE%95%CE%A1%CE%99%CE%92%CE%91%CE%9B%CE%9B%CE%9F%CE%9D%CE%A4%CE%9F%CE%A3_%CE%A4%CE%95%CE%9B%CE%99%CE%9A%CE%9F.pdf>

**ΠΡΟΕΔΡΕΥΩΝ (Ιωάννης Πλακιωτάκης):** Γίνεται γνωστό στο Σώμα ότι οι Υπουργοί Υποδομών και Μεταφορών, Εθνικής Οικονομίας και Οικονομικών, Εσωτερικών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης και Κλιματικής Κρίσης και Πολιτικής Προστασίας κατέθεσαν στις 27-9-2024 σχέδιο νόμου: «Κύρωση Σύμβασης Παραχώρησης Υπηρεσιών για τη χρηματοδότηση, λειτουργία, συντήρηση και εκμετάλλευση της Αττικής Οδού».

Παραπέμφθηκε στην αρμόδια Διαρκή Επιτροπή.

Επίσης, ο Βουλευτής κ. Δημήτριος Καιρίδης ζητεί άδεια ολιγοήμερης απουσίας στο εξωτερικό από τις 30 Σεπτεμβρίου έως την 1η Οκτωβρίου.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Θα συζητηθεί η πρώτη με αριθμό 1400/18-9-2024 επίκαιρη ερώτηση πρώτου κύκλου της Βουλευτού Χανίων της Κοινοβουλευτικής Ομάδας «Νέα Δημοκρατία» κ. Σεβαστής Βολουδάκη προς τον Υπουργό Παιδείας, Θρησκευμάτων και Αθλητισμού με θέμα: «Άμεση ανάγκη στελέχωσης των σχολικών μονάδων πρωτοβάθμιας και δευτεροβάθμιας εκπαίδευσης του Δήμου Σφακίων».

Κυρία Βολουδάκη, έχετε τον λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρία Υπουργέ, η στελέχωση των σχολικών μονάδων όλων των βαθμίδων πρωτοβάθμιας και δευτεροβάθμιας εκπαίδευσης είναι βασική προϋπόθεση για την εκπαίδευση των παιδιών μας. Στην περιοχή μου, τα Σφακιά, στην επαρχία μας, στις σχολικές μονάδες τόσο στα δημοτικά όσο και στα γυμνάσια-λύκεια κάθε χρόνο παρατηρείται το φαινόμενο να μην υπάρχουν εκπαιδευτικοί, είτε να τοποθετούνται και μετά να το μετανιώνουν και να μην αποδέχονται τη θέση, είτε να παίρνουν άδειες διαφόρων μορφών. Να μην υπηρετούν τελικά στα σχολεία αυτά γεγονός που επιβαρύνει πάρα πολύ τόσο τα παιδιά μας, όσο και τις οικογένειες που, μερικές φορές επειδή δεν υπάρχει άλλη επιλογή αλλά και πολλές φορές από επιλογή, επιλέγουν να μένουν στην επαρχία των Σφακίων και να στέλνουν τα παιδιά τους εκεί.

Η αλήθεια είναι ότι φέτος όποια κενά δημιουργήθηκαν από την πρώτη στιγμή σε συνεχόμενη επικοινωνία με το Υπουργείο υπήρχε άμεση ανταπόκριση. Και τολμώ να πω την επόμενη μέρα με το πρώτο κύμα και οι αμέσως επόμενες με το δεύτερο, καλύφθηκαν τα περισσότερα από τα κενά. Βγαίνει, δηλαδή, πεντάωρο πρόγραμμα ήδη. Και με τις προσλήψεις των αναπληρωτών θα καλυφθούν όλες οι ειδικότητες. Έχουμε τη διαβεβαίωση του Υπουργείου. Παρόλα αυτά όμως το πρόβλημα δεν λύνεται. Το πρόβλημα είναι επαναλαμβανόμενο. Και οι κάτοικοι της επαρχίας Σφακίων εκφράζουν μια κραυγή αγωνίας.

Κατά την άποψή μου αυτό για να λυθεί χρειάζονται νομοθετικές παρεμβάσεις γενναίες. Πρώτα από όλα θα πρέπει να αντιμετωπιστούμε, όπως ορίζει και το Σύνταγμα στο άρθρο 106 που ορίζει ότι το κράτος παρέχει αρωγή στους κατοίκους των νησιωτικών, ορεινών, δυσπρόσιτων περιοχών. Να γίνει αυτό και όσον αφορά στην εκπαιδευτική κοινότητα και να μοριοδοτούνται επιπλέον οι εκπαιδευτικοί οι οποίοι είναι και κάτοικοι, είναι δημότες της Χώρας Σφακίων. Αυτό θα ήταν ένα θέμα που θα έλυνε το πρόβλημα. Θα το έλυνε και από πριν. Θα επέλεγαν, δηλαδή, παιδιά να σπουδάσουν να γίνουν εκπαιδευτικοί, με το ενδεχόμενο να γυρίσουν στον τόπο τους. Αλλά και μετά: εκπαιδευτικοί που είναι από κει, μένουν εκεί, να μην αναγκάζονται να πάνε σε άλλες περιοχές της χώρας.

Το δεύτερο είναι οι εκπαιδευτικοί, οι οποίοι τοποθετούνται εκεί και μοριοδοτούνται ως εκπαιδευτικοί σε περιοχή δυσπρόσιτη, να παίρνουν τη μοριοδότηση εφόσον υπηρετούν στη θέση όχι μόνο επειδή τοποθετούνται. Αυτά θα ήταν σημαντικά μέτρα τα οποία θα έλυναν, κατά την άποψή, μου το πρόβλημα και θα έδιναν και στους κατοίκους μια ελπίδα και προοπτική ότι είμαστε κοντά τους, τους στηρίζουμε και στηρίζουμε τα παιδιά μας και το δικαίωμά τους στην εκπαίδευση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Βολουδάκη.

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε. Κι εσάς, κυρία συνάδελφε, σας ευχαριστώ για το ενδιαφέρον για την εκπαίδευση και την καλή συνεργασία που είχαμε, όπως και με όλους τους συναδέλφους από όλες τις πτέρυγες, απλώς τώρα απαντώ σε εσάς και αναφέρομαι σε εσάς προσωπικά. Βοηθάει και το Υπουργείο να αντιλαμβάνεται τις ανάγκες και είναι σε κάθε περίπτωση χρήσιμη και εποικοδομητική.

Όπως ξέρετε και εσείς πολύ καλά, τα θέματα των εκπαιδευτικών είναι πρώτης προτεραιότητας για την Κυβέρνηση του Κυριάκου Μητσοτάκη και, μάλιστα, όχι μόνο αυτή την τετραετία αλλά και την προηγούμενη. Θα θυμίσω ότι φέτος κάναμε μόνιμους διορισμούς δέκα χιλιάδων εκπαιδευτικών, που είναι ένας αριθμός ρεκόρ. Αυτοί οι διορισμοί, κυρία συνάδελφε, προστέθηκαν στους σχεδόν τριάντα χιλιάδες που είχαν γίνει την προηγούμενη τετραετία. Όπως αντιλαμβάνεστε ήταν ένα πάγιο αίτημα της εκπαιδευτικής κοινότητας που έγινε αποδεκτό με ιδιαίτερη ευχαρίστηση. Για την περιοχή σας, για την περιφερειακή ενότητα Χανίων, εκεί εντάσσονται και οι σχολικές μονάδες του Δήμου Σφακίων, για τις οποίες και ρωτάτε, κατά τη διάρκεια της τελευταίας πενταετίας έχουν διοριστεί συνολικά πεντακόσιοι ογδόντα εκπαιδευτικοί στην πρωτοβάθμια, πεντακόσιοι δέκα στη γενική εκπαίδευση, εβδομήντα στην ειδική αγωγή και εκπαίδευση, τριακόσιοι ενενήντα οκτώ εκπαιδευτικοί στη δευτεροβάθμια εκ των οποίων τριακόσιοι δέκα στη γενική εκπαίδευση και ογδόντα οκτώ στην ειδική αγωγή και εκπαίδευση και εξήντα πέντε μέλη ειδικού εκπαιδευτικού και βοηθητικού προσωπικού.

Ξέρετε, επίσης, πάρα πολύ καλά -και λόγω του ενδιαφέροντός σας και των γνώσεων που έχετε- ότι πολλές φορές προκύπτουν και έκτακτες εκπαιδευτικές ανάγκες. Κάποιες φορές είναι για λόγους κύησης, κάποιες φορές είναι για κάποιο ατύχημα. Άρα, λοιπόν, χρειάζεται πάντοτε να προσλαμβάνουμε εκπαιδευτικούς και για τα κενά και για τις έκτακτες εκπαιδευτικές ανάγκες. Έχουμε ήδη προσλάβει πανελληνίως είκοσι τρεις χιλιάδες εκατόν ενενήντα τέσσερις αναπληρωτές εκπαιδευτικούς, πέντε χιλιάδες πεντακόσιους τριάντα εννέα αναπληρωτές μέλη ειδικού εκπαιδευτικού και βοηθητικού προσωπικού. Σύνολο είκοσι οκτώ χιλιάδες επτακόσιους τριάντα τρεις, δηλαδή, σχεδόν είκοσι εννέα χιλιάδες.

Για τα Χανιά στο τρέχον έτος, 2024 - 2025, έχουν προσληφθεί τετρακόσιοι πέντε αναπληρωτές εκπαιδευτικοί στην πρωτοβάθμια, εκατόν πενήντα δύο στη γενική και διακόσιοι πενήντα τρεις στην ειδική αγωγή. Εδώ θέλω να σας πω παρενθετικά ότι ειδικό εκπαιδευτικό και βοηθητικό προσωπικό στην ειδική αγωγή προσλήφθηκε οκταπλάσιο ακριβώς λόγω της ευαισθησίας του θέματος. Εβδομήντα αναπληρωτές εκπαιδευτικοί στη δευτεροβάθμια εκ των οποίων έντεκα στη γενική και πενήντα εννέα στην ειδική αγωγή και εκατόν τριάντα πέντε μέλη ειδικού εκπαιδευτικού και βοηθητικού προσωπικού. Παρ’ όλο τον εντυπωσιακό αριθμό υπάρχουν πάντα εκπαιδευτικές ανάγκες που πρέπει να καλυφθούν. Όπως κι εσείς αναφέρετε στην ερώτησή σας, δεν έχουν καλυφθεί ώρες αγγλικών στο Δημοτικό Σχολείο Ασκύφου, καλλιτεχνικών στα Δημοτικά Σχολεία Ασκύφου, Ανώπολης, Βουβά, Χώρα Σφακίων. Θέλω να σας πω ότι τα κενά αυτά είναι γνωστά στο Υπουργείο. Στη δεύτερη φάση της πρόσληψης, η οποία θα αρχίσει τώρα αρχές Οκτωβρίου, θα ληφθούν υπ’ όψιν. Μέχρι τότε όμως οι ανάγκες αυτές καλύπτονται από τους υπάρχοντες εκπαιδευτικούς, είτε με συμπλήρωση ωραρίου, όπως γίνεται στα σχολεία της Ανώπολης και της Χώρας Σφακίων, είτε με υπερωριακή απασχόληση στα Δημοτικά Σχολεία Βουβά και Ασκύφου.

Στη δευτεροβάθμια, επίσης, κυρία συνάδελφε, στο Γυμνάσιο και στο Λύκειο Χώρας Σφακίων τέσσερις νεοδιόριστοι εκπαιδευτικοί αιτήθηκαν μακροχρόνιες άδειες τις οποίες δικαιούνταν. Κάνατε σωστή παρατήρηση για την πραγματική ανάληψη υπηρεσίας και την συνακόλουθη μοριοδότηση. Δύο αναπληρωτές δεν δέχθηκαν την πρόσληψή τους. Άρα, λοιπόν, τοποθετήθηκαν άλλοι εκπαιδευτικοί για να συμπληρωθεί το ωράριο, δηλαδή, φιλόλογος, θεολόγος, μαθηματικός, γαλλικής, πληροφορικής, φυσικών επιστημών, μουσικής, οικονομίας. Το Γυμνάσιο και το Λύκειο στη Χώρα Χανίων στην παρούσα φάση έχει πεντάωρο ωρολόγιο πρόγραμμα. Με καταγεγραμμένες τις ανάγκες, λοιπόν και στη δευτεροβάθμια θα ληφθούν υπ’ όψιν στη δεύτερη φάση προσλήψεων αναπληρωτών.

Σε ό,τι αφορά στη μοριοδότηση, επειδή έχω ήδη κάνει κατάχρηση του χρόνου, θα απαντήσω στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υφυπουργό.

Κυρία Βολουδάκη, έχετε τον λόγο για τη δευτερολογία σας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κυρία Υφυπουργέ.

Χαίρομαι που γνωρίζει το Υπουργείο τα κενά. Άλλωστε αυτό το είπα και εγώ στην αρχή της τοποθέτησής μου. Είχαμε αγαστή συνεργασία και η αλήθεια είναι ότι δόθηκαν λύσεις.

Υπάρχει το θέμα των μακροχρόνιων αδειών. Εγώ δεν λέω όταν προκύπτουν έκτακτα προβλήματα. Προφανώς άνθρωποι είμαστε. Εγώ είμαι η τελευταία που θα πω ότι μπορεί σε οποιονδήποτε και σε γονιό να τύχει κάτι. Αλλά, για παράδειγμα, αιτείσαι γονικής άδειας, αυτό το ξέρεις πριν τον Σεπτέμβριο. Άρα, λοιπόν, σκεπτόμενοι τα παιδιά -γιατί πάνω απ’ όλα πρέπει να βάζουμε το συμφέρον των παιδιών- δεν γίνεται να αποδέχεσαι μια θέση και την επόμενη μέρα να καταθέτεις τέτοιου είδους αιτήματα. Συμφωνώ ότι αυτά είναι δικαιώματα που έχουμε κατακτήσει και δικαιούμαστε να τα έχουμε αλλά όχι αυτά να μοριοδοτούνται. Δηλαδή, θα πρέπει ή το ένα ή το άλλο γιατί έτσι δεν υπάρχει και κίνητρο για κάποιον άλλον να δεχτεί τη θέση αυτή. Μου είπατε ότι θα μου πείτε για τη μοριοδότηση.

Το άλλο που θα ήθελα να προσθέσω αφορά στα μικρά παιδιά του δημοτικού, ας πούμε. Αναφέρατε και εσείς το δημοτικό που είναι στο χωριό Βουβάς. Εκεί η Γ΄ δημοτικού δεν έχει δάσκαλο. Καλύπτεται το κενό όντως υπερωριακά αλλά, ξέρετε, ένα παιδάκι εννιά χρονών θέλει να έχει τη δασκάλα, τον δάσκαλό του εξαρχής. Θα πάει δάσκαλος τον Οκτώβριο. Ωραία. Ίσως όμως να πρέπει να μελετηθεί ένα σύστημα που να γίνεται με τρόπο αντικειμενικό, προφανώς όπως ισχύει και με πίνακες, αλλά ως προς τους αναπληρωτές, σε περίπτωση που υπάρχουν τέτοια κενά και σε περίπτωση που δέχονται, να μπορεί να καλείται ο επόμενος στη λίστα με τα μόρια που διαθέτει και να τοποθετούνται άμεσα. Όχι τον επόμενο μήνα, την επόμενη εβδομάδα, αν είναι δυνατόν. Μπορεί και να μην είναι. Συμφωνώ. Αλλά τουλάχιστον να μπορεί να γίνεται αυτή η πρόσκληση.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Βολουδάκη.

Παρακαλώ, κυρία Υφυπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ και πάλι, κύριε Πρόεδρε.

Κύριε συνάδελφε, θα συμφωνήσουμε στην παρατήρηση ότι η εκπαίδευση είναι για τα παιδιά. Βεβαίως, πρέπει να λύσουμε και τη δύσκολη άσκηση ότι πρέπει και οι εκπαιδευτικοί να μη δουλεύουν κάτω από απάνθρωπες συνθήκες. Και οι δικές τους ανάγκες -το είπατε κι εσείς- και οι προτεραιότητές τους λαμβάνονται υπ’ όψιν όχι σε βάρος των παιδιών αλλά ποτέ σε βάρος και της δικής τους καθημερινότητας.

Σε ό,τι αφορά την αναπλήρωση που είπατε, γίνεται με τον ταχύτερο τρόπο. Απλώς να σας το πω απλά, δεν μπορείς να υποχρεώσεις τον επόμενο αναπληρωτή εκπαιδευτικό μέσα σε μία μέρα, αν κατοικεί μακριά, αν έχει κι αυτός οικογενειακές ανάγκες, να παραστεί, αλλά το κάνεις στο συντομότερο χρονικό διάστημα και η ψηφιοποίηση της ανάληψης υπηρεσίας διευκολύνει, ώστε το διάστημα αυτό να είναι το μικρότερο δυνατό.

Επίσης, υπάρχει μια άλλη διαδικασία. Όταν υπάρχει αδυναμία κάλυψης των λειτουργικών αναγκών στις σχολικές μονάδες, τότε πραγματοποιείται ειδική πρόσκληση πρόσληψης για συγκεκριμένες σχολικές μονάδες. Μπορούν, δηλαδή, οι εκπαιδευτικοί ή και τα μέλη του ειδικού εκπαιδευτικού και βοηθητικού προσωπικού -που είναι ενταγμένοι βέβαια στους αξιολογικούς πίνακες, δηλαδή πρέπει να έχουν ελεγχθεί οι πίνακες από το ΑΣΕΠ και να μην υπάρχει καμμία υπόνοια παρεμβάσεων- να υποβάλουν αίτηση στην ειδική πρόσκληση και μάλιστα, κυρία συνάδελφε, ακόμη και αν δεν έχουν υποβάλει αίτηση μέχρι τότε, αν δεν έχουν συμπεριλάβει την περιοχή ή αν έχουν υποβάλει αίτηση που δεν περιλαμβάνει τις συγκεκριμένες σχολικές μονάδες. Και αυτό πρακτικά αυξάνει τις πιθανότητες να βρεθούν εκπαιδευτικοί για τις σχολικές μονάδες που είναι σε ιδιαίτερες συνθήκες, όπως αυτές που αναφέρετε ή άλλες απομακρυσμένες και ορεινές. Αυτό ενεργοποιείται κάθε χρόνο μετά την 1η Οκτωβρίου, γιατί τότε μπορούμε να καταγράψουμε τις πραγματικές ανάγκες που υπάρχουν.

Και θέλω να σας πω, για παράδειγμα, ότι στις επόμενες ημέρες θα ενεργοποιηθεί αυτή η ειδική πρόσκληση για την κάλυψη αναγκών σε ειδικό εκπαιδευτικό και βοηθητικό προσωπικό και συγκεκριμένα νοσηλευτές και εργοθεραπευτές.

Σε ό,τι αφορά τη μοριοδότηση, θα σας πω την υπάρχουσα κατάσταση και σας λέω ότι οποιαδήποτε παρατήρηση, οποιαδήποτε σκέψη διευκολύνει την ορθότερη μοριοδότηση ανθρώπων που πηγαίνουν σε τέτοιες περιοχές και προσφέρουν πραγματικές υπηρεσίες, είναι χρήσιμοι για το Υπουργείο. Δεν υπαινίσσομαι ότι επεξεργαζόμαστε κάτι, αλλά οποιαδήποτε παρατήρηση σε μας είναι απολύτως χρήσιμη.

Οι μόνιμοι εκπαιδευτικοί, λοιπόν, μοριοδοτούνται ανάλογα με την κατηγορία στην οποία ανήκει η σχολική μονάδα που υπηρετούν και η κατηγορία -είναι Α΄ έως ΙΓ΄- καθορίζεται με βάση κριτήρια, όπως ο πληθυσμός της έδρας της σχολικής μονάδας, οι συνθήκες διαβίωσης των εκπαιδευτικών, οι συγκοινωνιακές συνθήκες, το υψόμετρο, η απόσταση από την έδρα του νομού και άλλα ανάλογα κριτήρια.

Οι μόνιμοι εκπαιδευτικοί στα Σφακιά λαμβάνουν αυξημένη μοριοδότηση λόγω των ιδιαίτερων συνθηκών της περιοχής. Οι σχολικές μονάδες θεωρούνται δυσπρόσιτες και νομίζω ότι είναι. Όσον αφορά στους μόνιμους εκπαιδευτικούς, αυτή η μοριοδότηση λειτουργεί ως κίνητρο να καταλήξουν τέλος στην περιοχή τους και για κάποιους άλλους και ως κίνητρο να συγκεντρώσουν μόνο για να πάνε σε άλλη περιοχή που ενδεχομένως θέλουν να είναι, που είναι κοντά στη μόνιμη κατοικία τους. Εάν μείνουν δε δύο συνεχόμενα έτη στη δυσπρόσιτη αυτή σχολική μονάδα, η μοριοδότηση που λαμβάνουν διπλασιάζεται. Νομίζω ότι αυτό είναι ένα ισχυρό ικανό κίνητρο.

Σε ό,τι αφορά τους αναπληρωτές εκπαιδευτικούς, όταν είναι σε σχολικές μονάδες που είναι δυσπρόσιτες, όπως τα Σφακιά, με τον ν.4692/2020 της δικής μας Κυβέρνησης, μοριοδοτούνται για την προϋπηρεσία τους με διπλάσια μόρια, σε σχέση με τους αναπληρωτές που υπηρετούν σε αντίστοιχες σχολικές μονάδες που δεν έχουν χαρακτηριστεί δυσπρόσιτες: δύο μόρια ανά μήνα προϋπηρεσίας έναντι ενός μορίου που παίρνουν οι αναπληρωτές που υπηρετούν σε άλλες σχολικές μονάδες και έτσι βελτιώνουν και τη θέση τους στον αξιολογικό πίνακα και αυξάνονται και οι δυνατότητες διορισμού.

Αναφέρετε στην ερώτησή σας τις προτάσεις του Δήμου Σφακίων. Όπως σας είπα και στην αρχή, είναι προτάσεις τις οποίες αντιμετωπίζουμε πάντοτε με καλή προαίρεση, άρα πολύ θετικά. Κάποιες έχουν ανάγκη διϋπουργικής συναίνεσης. Σε κάθε περίπτωση, η συνεργασία που και με εσάς, κυρία συνάδελφε, και με άλλους συναδέλφους, όχι μόνο της Κρήτης αλλά και άλλων περιοχών, έχουμε αναπτύξει, θα συνεχιστεί, γιατί νομίζω ότι μόνο κέρδος θα έχουμε από αυτό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Οι επόμενες δύο ερωτήσεις απευθύνονται προς τον Υπουργό Περιβάλλοντος και Ενέργειας, τον κ. Θεόδωρο Σκυλακάκη.

Ξεκινάμε με τη δεύτερη με αριθμό 1408/20-9-2024 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Χωρίς την ολοκλήρωση των Θαλάσσιων Χωροταξικών Σχεδίων προχωράει η Κυβέρνηση στα Υπεράκτια Αιολικά Πάρκα».

Παρακαλώ, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, επανέρχομαι με ένα θέμα που αφορά την άναρχη και ανεξέλεγκτη χωροθέτηση των ΑΠΕ σε ένα καθεστώς απόλυτης ασυδοσίας. Και ειδικά αναφέρομαι στα θαλάσσια αιολικά πάρκα, όπου το εθνικό πρόγραμμα ανάπτυξης προβλέπει την αδειοδότηση είκοσι πέντε περιοχών συνολικής έκτασης δύο χιλιάδων επτακοσίων δώδεκα τετραγωνικών χιλιομέτρων.

Στον Πατραϊκό Κόλπο ο σχεδιασμός, κύριε Υπουργέ, προβλέπει την τοποθέτηση αιολικών πάρκων από τη Γέφυρα Ρίου - Αντιρρίου μέχρι τις εκβολές του Ευήνου, μία επιφάνεια εκατόν τριάντα εννέα τετραγωνικών χιλιομέτρων με εξήντα οκτώ μαμούθ ανεμογεννήτριες. Αν δείτε εδώ τη φωτογραφία, κύριε Υπουργέ, θα καταλάβετε το μέγεθος αυτών των ανεμογεννητριών. Είναι στο ύψος του Πύργου του Άιφελ. Είναι διακόσια ογδόντα μέτρα οι ανεμογεννήτριες που πρόκειται να τοποθετηθούν σε ένα κλειστό οικοσύστημα, όπως είναι ο Πατραϊκός Κόλπος. Κι επειδή προφανώς δεν πρόκειται να κάνετε τη δυτική Ελλάδα Παρίσι, αλλά να δημιουργήσετε μια άναρχη κατάσταση σε σχέση με τις ΑΠΕ, την ίδια στιγμή που δεν έχετε προβλέψει να υπάρχει θαλάσσιο χωροταξικό για τις ΑΠΕ, ειδικό χωροταξικό για τις ΑΠΕ, προβαίνετε στη δημιουργία αιολικών θαλάσσιων πάρκων, τα οποία θα δημιουργήσουν πρόβλημα τόσο στην τοπική κοινωνία όσο και στο περιβάλλον.

Σας ρωτώ λοιπόν ευθέως -και θα συνεχίσω με τη δευτερολογία με πιο συγκεκριμένα στοιχεία, να μπούμε λίγο εις βάθος το τι συμβαίνει σε επίπεδο οικοσυστήματος σε μια περιοχή που υπάρχουν περιοχές «NATURA», υπάρχει η λιμνοθάλασσα Αιτωλικού-Μεσολογγίου, υπάρχουν περιοχές της Σύμβασης Ραμσάρ, υπάρχει αλιευτικό απόθεμα, υπάρχουν οι ψαράδες της περιοχής, υπάρχει τουριστικό προϊόν, υπάρχει οικοτουριστικό προϊόν, υπάρχει η ιχθυόσκαλα στην Πάτρα, υπάρχει ένα ευαίσθητο οικοσύστημα το οποίο εσείς θα το διαλύσετε και εκεί δεν θα μείνει ούτε άγιος, κύριε Υπουργέ- και θέλω μια συγκεκριμένη απάντηση γιατί δεν προχωράτε στη θεσμοθέτηση θαλάσσιου χωροταξικού για τις ΑΠΕ και αν θα ανακαλέσετε το εν λόγω έργο, το εν λόγω φαραωνικό έργο, που θα δημιουργήσει πολύ σοβαρά προβλήματα στο περιβάλλον.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε κι ευχαριστώ, κύριε συνάδελφε.

Εγώ αντιλαμβάνομαι ένα πράγμα απ’ όλες αυτές τις ερωτήσεις -γιατί είναι σειρά ερωτήσεων- ότι ο ΣΥΡΙΖΑ έχει μετακινηθεί και είναι ένα κόμμα που είναι πλέον εναντίον των ανανεώσιμων πηγών ενέργειας, με μεγάλη σαφήνεια και επιμέλεια. Διότι στις διάφορες διαδοχικές ερωτήσεις, στην πράξη, δεν ενθαρρύνει κανενός είδους ανανεώσιμη πηγή ενέργειας πουθενά, με εξαίρεση αν υπάρχει κανένα μικρό φωτοβολταϊκό, από τα οποία μόλις τώρα παραλάβαμε δηλώσεις ετοιμότητας 2,7 GW τα οποία πρόκειται να εγκατασταθούν, μικρά φωτοβολταϊκά, στον επόμενο έναν-ενάμιση χρόνο. Θέλω να πω ότι είναι ήδη ένας τομέας υπερφορτωμένος τα μικρά φωτοβολταϊκά με πολύ μεγάλες επενδύσεις.

Πάμε λίγο στα θαλάσσια γιατί άκουσα διάφορα θεωρητικά για το τι μπορεί να συμβεί στο περιβάλλον. Καταρχήν όλα αυτά γίνονται στη βάση περιβαλλοντικών μελετών. Όμως, θέλω να καταλάβει ο κόσμος τι είναι ένα θαλάσσιο φωτοβολταϊκό εκεί πέρα. Εκεί λοιπόν ένα θαλάσσιο φωτοβολταϊκό είναι τρεις πλωτήρες σε τρίγωνο και στη μέση μία πλωτή ανεμογεννήτρια και κάτω έχει τρεις αγκυρώσεις. Έχουμε δηλαδή στην πραγματικότητα εξήντα οκτώ περιπτώσεις αγκυρώσεων. Αυτό είναι αν μιλάμε για δεν ξέρω πόσες ανεμογεννήτριες είπε ο αγαπητός συνάδελφος. Στην περιοχή που θα συμβαίνει αυτό, υπάρχει αυξημένη προστασία σε σχέση με αυτά που πράγματι βλάπτουν τα ψάρια, όπως για παράδειγμα οι βιντζότρατες ή διαφόρων ειδών είδη ψαρέματος που είναι καταστροφικά για τις περιοχές «NATURA». Αυτά είναι εκτός περιοχών «NATURA», είναι κοντά.

Από εκεί και πέρα, άλλες επιπτώσεις στο περιβάλλον που καλύπτονται από τις περιβαλλοντικές μελέτες είναι πάρα πολύ μικρές. Τι είναι αυτό που υποκρύπτεται; Υποκρύπτεται μία γενικότερη επίθεση εναντίον των ΑΠΕ και ειδικότερα των ανεμογεννητριών, οι οποίες αν πιστέψω από τα διάφορα που ακούω και διαβάζω δεν θα έπρεπε να τοποθετούνται πουθενά στη χώρα, διότι πουθενά δεν βλέπω από τη ρητορική αυτή ότι θα έπρεπε να τοποθετηθούν.

Και το ερώτημα είναι απλό: Είμαστε υπέρ της αντιμετώπισης της κλιματικής κρίσης, υπέρ της επίτευξης των ευρωπαϊκών στόχων, υπέρ της φθηνής ενέργειας; Γιατί όλα αυτά έρχονται με τις ανανεώσιμες πηγές ενέργειας. Ή είμαστε εναντίον όλων και ας γίνει ό,τι θέλει;

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Άκουσα με προσοχή την τοποθέτηση του Υπουργού.

Κύριε Υπουργέ, αυτό που κάνετε συνεχώς είναι να μας κατηγορείτε συνειδητά από την πλευρά σας ότι δεν θέλουμε τις ΑΠΕ. Μάλιστα, μας έχετε δαιμονοποιήσει σε σχέση με αυτό. Εμείς δεν λέμε κάτι τέτοιο. Εσείς το λέτε γιατί αποτελεί ένα βολικό άλλοθι για εσάς. Εμείς πολλές φορές και από αυτό το Βήμα, κύριε Υπουργέ, έχουμε κάνει πολύ συγκεκριμένες προτάσεις σε σχέση με τη χωροθέτηση και την ανάπτυξη των ΑΠΕ: ενεργειακές κοινότητες μη κερδοσκοπικού χαρακτήρα.

Στη δυτική Ελλάδα, κύριε Υπουργέ, πάτε να κάνετε αυτό το φαραωνικό έργο και όχι μόνο αυτό. Θυμάστε και στη λίμνη των Κρεμαστών με τα πλωτά φωτοβολταϊκά και στις κορυφογραμμές του Παναιτωλικού Όρους και στις κορυφογραμμές των βουνών της Ορεινής Ναυπακτίας. Έχετε διαλύσει, έχετε γεμίσει όλη την Αιτωλοακαρνανία και τη δυτική Ελλάδα με ανεμογεννήτριες και με φωτοβολταϊκά. Σας έχουμε αντιπροτείνει εναλλακτικούς τρόπους αποθήκευσης ΑΠΕ και παραγωγής ενέργειας από ΑΠΕ και δεν το κάνετε. Δώδεκα δήμοι είναι στην Ενεργειακή Κοινότητα της Περιφέρειας Δυτικής Ελλάδας. Είναι όλες οι ΔΕΥΑ, είναι όλοι οι ΤΟΕΒ. Είναι τριακόσιες χιλιάδες αγρότες οι ωφελούμενοι. Είναι πέντε χιλιάδες ευάλωτα νοικοκυριά και δεν δίνετε όρους σύνδεσης σε αυτούς τους ανθρώπους. Δεν δίνετε όρους σύνδεσης! Και μας πετάτε συνεχώς το μπαλάκι ότι δεν έχουμε προτάσεις –υποτίθεται- για να φέρετε από την πίσω πόρτα χάριν τεσσάρων-πέντε μεγάλων εταιρειών που είναι φίλοι σας, αυτά τα μεγάλα έργα.

Όχι, κύριε Υπουργέ! Όχι! Σ’ αυτό δεν μπορούμε να καθόμαστε με σταυρωμένα χέρια και να σας πούμε και «ευχαριστώ». Δεν θα σας πούμε «ευχαριστώ». Δεν θα κάτσουμε με σταυρωμένα χέρια. Θα πρέπει να κινητοποιηθούμε. Υπάρχουν αποφάσεις –που προφανώς δεν μπορείτε να αμφισβητήσετε- της Περιφέρειας Δυτικής Ελλάδας, των δήμων της περιοχής, του Επιμελητηρίου Περιβάλλοντος και Βιωσιμότητας.

Ακόμα και το Ευρωπαϊκό Ελεγκτικό Συνέδριο, κύριε Υπουργέ, λέει σε ειδική έκθεση ότι οι πολυάριθμες περιβαλλοντικές πτυχές που συνδέονται με την ανάπτυξη αιολικών πάρκων δεν έχουν ακόμη αναγνωριστεί, ενώ το σημαντικό περιβαλλοντικό τους αποτύπωμα στη θαλάσσια ζωή δεν έχει συνεκτιμηθεί επαρκώς.

Υπάρχουν, λοιπόν, μελέτες, υπάρχουν κατευθύνσεις, υπάρχουν οδηγίες. Δεν τις βλέπετε, όμως, κύριε Υπουργέ. Συνειδητά δεν τις βλέπετε. Και μάλιστα μας κατηγορείτε ότι δεν είμαστε υπέρ των ΑΠΕ. Σας κάνουμε προτάσεις συγκεκριμένες, κατανοητές, εφαρμόσιμες, που θα μπορούν όντως να λειτουργήσουν σαν αντιστάθμισμα για να έχουμε καθαρή ενέργεια κι εσείς πετάτε την μπάλα στην εξέδρα και μας κατηγορείτε ότι θέλουμε τα ορυκτά καύσιμα, κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Να τελειώνει αυτή η ιστορία, κύριε Υπουργέ. Δεν μπορούμε να επικοινωνούμε με αυτόν τον τρόπο στον δημόσιο διάλογο. Θα κάνουμε κουβέντα. Σας ρώτησα στην πρωτολογία μου για ποιον λόγο δεν υπάρχει θαλάσσιο χωροταξικό για τις ΑΠΕ. Για ποιον λόγο δεν υπάρχει ειδικό χωροταξικό για τις ΑΠΕ; Γιατί δεν την τελειώνετε αυτή την ιστορία; Γιατί; Αυτή είναι η ερώτηση και σε αυτό δεν απαντήσατε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ.

Ξαναλέω ότι η διαδικασία για το σχέδιο για τα offshore αιολικά, για τα υπεράκτια αιολικά, ήταν μία εξαντλητική διαδικασία που έχει και περιβαλλοντική διάσταση και τη διάσταση των αρχαιολογικών χώρων -εκεί που είχαμε και την πρόσφατη απόφαση του ΚΑΣ- δηλαδή ήταν μία πλήρης και ολοκληρωμένη διαδικασία.

Όμως, απ’ όσα ακριβώς μου είπατε είναι σαφές ότι ισχύουν όσα σας είπα στην πρωτολογία. Δηλαδή, μόλις μου είπατε ότι τα μόνα που θα θέλατε είναι φωτοβολταϊκά που θα βάλουν –με δημόσιο χρήμα προφανώς, γιατί δεν υπάρχει κανένας που να δανειοδοτήσει- μία ή άλλη ενεργειακή κοινότητα και να είναι φωτοβολταϊκά.

Για τις ανεμογεννήτριες, απ’ ό,τι κατάλαβα, η πρότασή σας είναι να τις βάλουμε υπό τη θάλασσα, γιατί αν δεν τις βάλουμε στα βουνά, αν δεν τις βάλουμε στις πεδιάδες, αν δεν τις βάλουμε στη θάλασσα, πού ακριβώς θα τις βάλουμε τις ανεμογεννήτριες;

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Αυτό καταλάβατε απ’ αυτό που είπα;

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Θα φτιάξουμε ένα σύστημα το οποίο δεν θα έχει ανεμογεννήτριες; Έχετε συνειδητοποιήσει, έχετε γνώση τι σημαίνει ένα ηλεκτρικό σύστημα χωρίς ανεμογεννήτριες, που να έχει μόνο φωτοβολταϊκά; Είναι ο ορισμός του κινδύνου «μπλακ άουτ». Πέραν αυτού, απαιτεί τεράστιες επενδύσεις σε μπαταρίες και αυτές ακόμη δεν φτάνουν. Για τα φωτοβολταϊκά και τις ανεμογεννήτριες, όποιος έχει καλή εικόνα των ενεργειακών ξέρει ότι είναι απολύτως συμπληρωματικά.

Δεν άκουσα να μου λέτε ούτε ένα μέρος που θα θέλατε να βάλουμε μία ανεμογεννήτρια. Γι’ αυτό και ξαναλέω ότι η πεποίθησή μου είναι ότι άσχετα με τη ρητορική σας, έχετε πάρει μία απόφαση σαφή να είστε εναντίον των επενδύσεων σε ανανεώσιμες πηγές, γιατί αυτό θεωρείτε ότι σας φέρνει πολιτικό αποτέλεσμα. Κατά τη γνώμη μου, δεν ισχύει.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ολοκληρώνουμε με τη με αριθμό 6119/29-7-2024 ερώτηση του κύκλου αναφορών-ερωτήσεων του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Τεράστια προβλήματα στελέχωσης και λειτουργίας της Δασικής Υπηρεσίας».

Ορίστε, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ ξανά, κύριε Πρόεδρε.

Κύριε Υπουργέ, οι Δασικές Υπηρεσίες αντιμετωπίζουν σοβαρά προβλήματα, με κυριότερα την υποστελέχωση στους κλάδους των δασολόγων και των δασοπόνων, καθώς και την προχωρημένη ηλικία των υπηρετούντων υπαλλήλων. Οι λίγοι υπάλληλοι καλούνται να διαχειριστούν υπερβολικό και ποικίλο φόρτο εργασίας, ειδικά για την υλοποίηση προγραμμάτων όπως είναι το «ANTINERO»και οι αναδασώσεις.

Παράλληλα, η αυξανόμενη γραφειοκρατία και η έλλειψη πόρων, οικονομικών και υλικοτεχνικών –όπως οχήματα, ηλεκτρονικός εξοπλισμός- επιδεινώνουν την κατάσταση. Η ανάγκη για νέο σύγχρονο στόλο οχημάτων είναι επιτακτική, καθώς δεν διατίθενται πόροι από το Υπουργείο για τη συντήρηση των υφιστάμενων μέσων, ενώ οι υπάλληλοι ακόμη και υπό συνθήκες καύσωνα υποχρεώνονται να επιβλέπουν τις εργασίες χωρίς κατάλληλο εξοπλισμό.

Αναγνωρίζουμε δε ότι στην απάντησή σας πιθανώς να αναφέρετε τις προκηρύξεις θέσεων, αλλά σας ενημερώνουμε ότι αυτές δεν καλύπτουν τις πραγματικές ανάγκες. Συγκεκριμένα, σύμφωνα με την ΚΥΑ του 2022, οι κενές θέσεις των δασικών υπηρεσιών όπως είχαν διαμορφωθεί την 1η Αυγούστου του 2021, μεταφέρθηκαν στο Υπουργείο Περιβάλλοντος και Ενέργειας. Με τη διαπιστωτική πράξη του ίδιου έτους, δύο χιλιάδες εννιακόσιοι εξήντα πέντε υπάλληλοι μεταφέρθηκαν στο Υπουργείο Περιβάλλοντος και Ενέργειας. Παρ’ όλα αυτά, οι κενές οργανικές θέσεις δασολόγων, δασοπόνων και δασοφυλάκων δεν εμφανίστηκαν στο π.δ.137/2017 ούτε στη διαπιστωτική πράξη ούτε στο ψηφιακό οργανόγραμμα του ΥΠΕΝ, παρά του ότι υπήρχαν στις διαπιστωτικές των αποκεντρωμένων διοικήσεων.

Απαιτείται, λοιπόν, άμεσα η δημιουργία ενός νέου οργανογράμματος το οποίο θα αποτυπώνει τις πραγματικές ανάγκες και τις κενές θέσεις που χάθηκαν κατά τη μεταφορά.

Επιπλέον, κύριε Υπουργέ -και τελειώνω- η επιλογή προσλήψεων μέσω του διαγωνισμού 2Γ/2022 έχει καθυστερήσει σημαντικά και δεν μοριοδοτείται η σχετική εμπειρία.

Σας ρωτώ, λοιπόν, το εξής: Σκοπεύετε να προχωρήσετε στην αναθεώρηση του οργανογράμματος, ώστε να καλυφθούν οι πραγματικές ανάγκες των δασικών υπηρεσιών;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, στην προκειμένη περίπτωση το πρόβλημα είναι πραγματικό και υπαρκτό. Είναι ένα πρόβλημα διαχρονικό, θα έλεγα, διότι θυμίζω ότι μέχρι φέτος που έγιναν οι πρώτοι διορισμοί στη Δασική Υπηρεσία είχαμε να δούμε διορισμούς στη Δασική Υπηρεσία πάνω από είκοσι χρόνια. Μπορεί να είναι και πάνω από είκοσι πέντε χρόνια που δεν έχουν γίνει μόνιμοι διορισμοί στη Δασική Υπηρεσία. Αυτό είναι μια θεμελιώδης αδυναμία, θα έλεγα, όλου του πολιτικού συστήματος, ανάλογα με τον χρόνο που ο καθένας διακυβέρνησε.

Σ’ αυτή τη φάση έχουμε, επιτέλους, έναν σοβαρό αριθμό ανθρώπων που αρχίζουν και μπαίνουν, με όλες τις δυσκολίες που συνεπάγεται ο διορισμός στο δημόσιο με τις διαδικασίες του ΑΣΕΠ. Νομίζω ότι οι σχετικές διαδικασίες θα απλοποιηθούν τους επόμενους μήνες για μας διευκολύνουν όλους.

Παρά ταύτα, φέτος τελικά είχαμε για πρώτη φορά τους εξήντα επτά διορισμούς τεχνολόγων γεωπονίας-δασοπονίας, μόνιμων. Έχουμε εκατόν σαράντα επτά θέσεις από επιτυχόντες για πανεπιστημιακή εκπαίδευση. Έχουμε οριστικό διορισμό –και έχουν ήδη αποφάσεις πρόσληψης- τριάντα ΙΔΟΧ γεωτεχνικών και δασολόγων. Θα έχουμε οριστικοποιήσει και προχωρήσει τη διαδικασία για εξήντα θέσεις δασοφυλάκων και είκοσι οκτώ διοικητικού λογιστικού. Έχουμε εξήντα μία θέσεις από άτομα με ποσοστό αναπηρίας τουλάχιστον 50% που πρόκειται να καλυφθούν με επιλογή κατά σειρά προτεραιότητας από το ΑΣΕΠ. Έχουμε νέες προσλήψεις -εβδομήντα μία- στο πρόγραμμα του 2024 και ογδόντα σ’ αυτό του 2025. Φέτος βάλαμε άλλους τριακόσιους επιπλέον εποχικούς δασικούς υπαλλήλους.

Παρ’ όλα αυτά η δική μου πεποίθηση είναι ότι σε σχέση με τις ανάγκες που περιέγραψε ο αξιότιμος συνάδελφος της Αντιπολίτευσης, χρειαζόμαστε και άλλο προσωπικό να έρθει. Θυμίζω ότι οι μόνιμες προσλήψεις ήταν για εξακόσια άτομα. Έχουμε σοβαρά θέματα στη διαδικασία της πρόσληψης και στον χρόνο που αυτή απαιτείται. Αυτό δεν αφορά μόνο τους δασολόγος, είναι ευρύτερο πρόβλημα.

Η πεποίθησή μου είναι ότι και φέτος θα έχουμε σοβαρή ενίσχυση όσο προχωρούν οι μήνες και γίνουν αυτά που σας είπα και του χρόνου και στον επόμενο χρόνο θα έχουμε σοβαρή ενίσχυση της δασικής υπηρεσίας, διότι το έργο που καλείται να επιτελέσει είναι τεράστιο σε αυτή τη φάση. Είναι αλλαγή έργου. Τελειώνει η υπόθεση των δασικών χαρτών και πάμε επιτέλους να ασχοληθούμε όχι με το νομικό δάσος αλλά με το πραγματικό δάσος. Είναι και η μεταρρύθμιση της διαχείρισης η οποία προωθείται και που θα προσθέσει και αυτή πολύ σοβαρό όγκο δραστηριότητας, αλλά θα προσθέσει και σε πολύ μεγάλο βαθμό ένα νέο επίπεδο προστασίας του δάσους μέσα από την ενεργό διαχείρισή του.

Συνεπώς, ελπίζω ότι τα πράγματα από αυτήν την άποψη θα βελτιωθούν και στη δευτερολογία μου θα αναφερθώ και στα θέματα εξοπλισμού που επίσης αναφέρονται στην ερώτηση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, ορισμένα στοιχεία στην προσπάθεια να μπω λίγο περισσότερο εις βάθος στην ερώτηση. Οι δασικές υπηρεσίες αντιμετωπίζουν σοβαρά προβλήματα εξαιτίας της επιλογής να ενταχθούν οι προκηρύξεις των κενών θέσεων στον γενικό διαγωνισμό αντί για εξειδικευμένες προκηρύξεις. Το αποτέλεσμα είναι για τους ΠΕ δασολόγους να παραμένουν αυτήν τη στιγμή εκατόν δεκαέξι κενές θέσεις αφού οι επιτυχόντες ήταν μόνο εβδομήντα δύο, για τους ΤΕ δασοπόνους υπάρχουν εκατόν εβδομήντα κενές θέσεις με μόνο εξήντα έξι διοριστέους.

Οι υπηρετούντες υπάλληλοι επίσης έχουν φτάσει στα όρια της εξουθένωσης και απειλούν με παραιτήσεις εάν δεν υπάρχει άμεση ενίσχυση. Επιπλέον το προσωπικό είναι μεγάλης ηλικίας, το είπα και στην πρωτολογία. Στην περιοχή, για παράδειγμα, της δυτικής Μακεδονίας και Ηπείρου διακόσιοι είκοσι δύο υπάλληλοι είναι ηλικίας μεταξύ πενήντα ενός και εξήντα επτά ετών, ενώ μόνο σαράντα υπάλληλοι ανήκουν στην ηλικιακή ομάδα τριάντα ένα - πενήντα. Λόγω του εξωτερικού χαρακτήρα της εργασίας σε δύσβατες περιοχές είναι δύσκολο για τους μεγαλύτερους σε ηλικία να αντεπεξέλθουν.

Ο συνεχώς αυξανόμενος όγκος εργασιών μαζί με τα νέα αντικείμενα, όπως η αγροτική ασφάλεια, απαιτούν την άμεση ενίσχυση του προσωπικού. Η φύση της εργασίας δεν μπορεί σε καμμία περίπτωση να καλυφθεί από εποχικούς υπαλλήλους ορισμένου χρόνου. Το παράλογο είναι ότι ο αριθμός των ΙΔΟΧ δασολόγων και δασοπόνων τείνει να ξεπεράσει αυτόν των μόνιμων υπαλλήλων και αυτό προφανώς είναι σε αναντιστοιχία σε σχέση με αυτό που προανέφερα. Η απορρόφηση επίσης του προγράμματος «Προστασία και αναβάθμιση δασών» δεν ξεπερνά το 56% καθώς λείπει το προσωπικό για την προώθηση των προγραμμάτων, με αποτέλεσμα να χάνονται και πόροι και έργα.

Προέκυψαν και άλλα ζητήματα, κύριε Υπουργέ, από την τελευταία φορά που καταθέσαμε την ερώτηση που είχε κατατεθεί ως γραπτή ερώτηση και την επαναφέραμε σήμερα ως επίκαιρη. Από το 2012, οι δασικοί υπάλληλοι λαμβάνουν ένα επίδομα ειδικών συνθηκών για δασοπροστασία, καταπατήσεις, πυρκαγιές κ.λπ.. Πρόσφατα η τμηματάρχης των περιφερειακών υπηρεσιών αποφάσισε να καταβάλει το επίδομα στο τέλος του μήνα, αντί για κάθε δεκαπενθήμερο, χωρίς την υπογραφή του υπηρεσιακού γραμματέα ή διευθυντή, κάτι διοικητικά απαράδεκτο.

Τελειώνω, κύριε Πρόεδρε, με ένα δεύτερο σημείο σε σχέση με το επίδομα. Το επίδομα δεν καλύπτει τις ειδικότητες των άρθρων 38 και 39 του ν.1845/89 που είναι υπεύθυνες για τη δασική προστασία, κάτι που πρέπει να διορθωθεί από εσάς άμεσα. Και τέλος δεν έχουν διατεθεί φέτος πιστώσεις από το Πρόγραμμα Δημοσίων Επενδύσεων για προγράμματα όπως ο φυτοϋγειονομικός έλεγχος και το «ICP Forest». Η Ελλάδα είναι υποχρεωμένη να στέλνει δεδομένα στην Ευρωπαϊκή Ένωση που θα πρέπει να ληφθούν μέτρα για τη διαχείριση των υποβαθμισμένων δασών.

Άρα, κύριε Υπουργέ, θέλω μια πιο συνολική απάντηση στη δευτερολογία σας, τι σκοπεύετε να κάνετε με όλα τα ερωτήματα και τα υποερωτήματα της παρούσας επίκαιρης ερώτησής.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ.

Τέθηκαν πολλά ερωτήματα, κάποια από τα οποία είναι καινούργια στη συγκεκριμένη περίπτωση.

Να επανέλθω και σύντομα να καλύψω το θέμα των οχημάτων το οποίο άφησα λίγο χρόνο στην πρωτολογία μου. Είμαστε στη φάση να προχωρήσουμε σε τετρακόσια ενενήντα οχήματα, σαράντα είναι από το Πράσινο Ταμείο που έχουν ήδη διεξαχθεί διαγωνισμοί γι’ αυτά που θα σας πω, πενήντα είναι για τον ΟΦΥΠΕΚΑ από το Ταμείο Ανάκαμψης και εκατόν πενήντα από το «ΑΙΓΙΣ», οπότε αυτά τα αυτοκίνητα πολύ σύντομα θα βρεθούν στη χρήση των δασαρχείων και σε εξέλιξη έχουμε και έναν διαγωνισμό -όλοι οι άλλοι έχουν τελειώσει- για άλλα εκατόν πενήντα πάλι από το «ΑΙΓΙΣ».

Σε σχέση με το προεδρικό διάταγμα για τον οργανισμό, έχει γίνει ομάδα εργασίας και είναι σε εξέλιξη η διαδικασία.

Σε σχέση με τη διαθεσιμότητα για λειτουργικές δαπάνες δεσμεύομαι ότι οποιαδήποτε ανάγκη υπάρχει, με τον έναν ή με τον άλλο τρόπο, θα καλυφθεί από την πλευρά του Υπουργείου έστω κι αν χρησιμοποιήσουμε πρόσθετους πόρους που ανήκουν στον προϋπολογισμό του Πράσινου Ταμείου μέσω των δικαιωμάτων ρύπων. Όπως έχετε δει έχουμε βάλει αυτή τη στιγμή πρωτοφανή ποσά για επενδύσεις στη Δασική Υπηρεσία και είναι προφανές ότι θα ήταν άστοχο, εάν δίπλα σε αυτά τα ποσά, αν χρειάζονται κάποια χρήματα για λειτουργικά, να μην είμαστε παρόντες και να μη βοηθήσουμε τη Δασική Υπηρεσία. Οποιοδήποτε αίτημα που έχει λογική από εμένα θα είναι απολύτως αποδεκτό εφόσον θα έρθει από τις δασικές μας υπηρεσίες για τέτοιου είδους λειτουργικές δαπάνες.

Το πρόβλημα του να αποτυγχάνουν σε έναν διαγωνισμό οι δασολόγοι είναι ένα αντικειμενικό πρόβλημα. Έχει να κάνει με τις δομές αυτών των διαγωνισμών. Το ότι οι άνθρωποι που μπαίνουν στους διαγωνισμούς αυτούς είναι πολλά χρόνια συνήθως στον ιδιωτικό τομέα. Γιατί εδώ πέρα έχουμε δεκαετίες που έχει να προσλάβει η Δασική Υπηρεσία και είναι πιο κοντά στην επαγγελματική τους δραστηριότητα αυτά που μαθαίνουν και έχουν φρέσκα και όχι στη φοιτητική τους πλευρά. Είναι ένα πρόβλημα το οποίο πρέπει να λύσουμε με τον έναν ή με τον άλλον τρόπο, διότι χρειαζόμαστε αυτούς τους δασολόγος και παρά το γεγονός ότι δεν πήγαν καλά οι συγκεκριμένοι διαγωνισμοί. Τους χρειαζόμαστε και είναι νομίζω κοινή αντίληψη, ανεξαρτήτως του κόμματος που βρισκόμαστε, ότι πρέπει να βρούμε τρόπο να μπουν στη Δασική Υπηρεσία και ότι δεν θα έρθουν κάποιοι άλλοι δασολόγοι από το υπερπέραν για να καλύψουν αυτές τις θέσεις. Αυτούς έχουμε, αυτούς πρέπει να προσλάβουμε και πρέπει να κάνουμε ό,τι μπορούμε για να υλοποιηθεί αυτό, ιδίως καθώς η δουλειά που έχει να κάνει πια η Δασική Υπηρεσία γίνεται πολύ πιο κοντά στο πραγματικό πεδίο -αυτό που αναφέρατε για την ηλικία- από ό,τι στο παρελθόν.

Τα τελευταία χρόνια που περάσαμε με τους δασολόγους να ασχολούνται με τους δασικούς χάρτες και τις ενστάσεις και έχουμε ακόμη αρκετό πράγμα, αλλά τελειώνει αυτό, δεν είναι η κυρίως δουλειά των δασολόγων αυτών. Αυτή είναι η δουλειά που αφορά το δέντρο. Η δουλειά που αφορά το δάσος είναι να σώσουμε το δάσος από την κλιματική κρίση και να αλλάξουμε τη λογική της οικονομίας του δάσους. Συνεπώς είναι μια ερώτηση στην οποία σε μεγάλο βαθμό συνηγορώ και -ακραία έκφραση- συνυπογράφω, κύριε συνάδελφε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 17.25΄ λύεται η συνεδρίαση για αύριο, ημέρα Τρίτη 1 Οκτωβρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**